Lelaki hampir putus kaki, alat pemadam api meletup
Oleh ASLIZA MUSA

5 Mei 2021, 8:39 pm
IPOH – Seorang lelaki hampir putus kaki kanan apabila alat pemadam api yang sedang diselenggara meletup dalam kejadian di Jalan Hussin Nordin, Taman Pearl di sini hari ini.
Kejadian yang berlaku di premis tempatnya bekerja itu turut mengakibatkan dua lagi rakan mangsa mengalami kecederaan ringan.
Difahamkan, ketika kejadian, mangsa berusia 47 tahun sedang menyelenggara alat pemadam api jenis serbuk kering ABC.
Ketua Balai Bomba dan Penyelamat Ipoh, Mohd. Azman Husin berkata, pihaknya menerima maklumat kejadian itu pada pukul 5.09 petang.
Katanya, sepasukan sepuluh anggota termasuk unit bantuan perkhidmatan kecemasan (EMRS) dihantar ke lokasi kejadian.
“Setibanya di lokasi, kita dapati tiga lelaki dengan seorang daripada mereka parah di mana kaki kanan mangsa terkulai dan hampir putus pada bahagian lutut.

“Dipercayai kecederaan parah itu ekoran terkena serpihan alat pemadam api yang meletup,” katanya di sini hari ini.
Menurut beliau, anggota memberi rawatan awal kepada mangsa sebelum menyerahkan mereka kepada pasukan perubatan untuk dihantar ke Hospital Raja Permaisuri Bainun (HRPB).
“Punca kejadian tersebut masih dalam siasatan dan operasi tamat pada pukul 5.39 petang,” katanya.-K!ONLINE


Dua pemain Kelantan positif, aksi bertemu Perak II dipinda
Oleh MUHAMMAD ZUHAILY BADLISHAH

5 Mei 2021, 8:52 pm
LIGA Bola Sepak Malaysia (MFL) mengumumkan aksi Liga Premier antara Perak FC II dan Kelantan FC di Stadium Perak, Ipoh pada Jumaat ini terpaksa ditunda ke satu tarikh yang akan dimaklumkan kelak.
Ketua Pegawai Eksekutif MFL, Datuk Ab. Ghani Hassan mengesahkan, pindaan jadual terpaksa dibuat selepas dua pemain Kelantan positif Covid-19 dan kini menjalani kuarantin di salah sebuah hospital di Petaling Jaya.
“Kedua-dua pemain Kelantan didapati posifif menerusi ujian calitan RTK Antigen dan PCR dilakukan sebelum aksi menentang Selangor 2 di Stadium Majlis Bandaraya Petaling Jaya (MBPJ) pada 3 Mei lalu.
“Dua pemain berkenaan terus diasingkan daripada pasukan dan tidak diturunkan ketika menentang Selangor mengikut SOP Covid-19 yang telah ditetapkan.
“Walaupun pemain-pemain lain berstaus negatif Covid-19 tetapi aksi Kelantan antara Perak II terpaksa dipinda. MFL sedang meniliti punca kes positif Covid-19 untuk tindakan susulan,” menurut kenyataan MFL semalam.
Sementara itu, MFL turut mengumumkan empat perlawanan membabitkan dua aksi Liga Super dan dua Liga Premier akan diadakan tanpa penonton susulan pelaksanaan Perintah Kawalan Pergerakan (PKP).

Dua aksi Liga Super antara UiTM FC dan Kuala Lumpur City FC di Stadium UiTM, Shah Alam pada 8 Mei ini dan perlawanan Selangor FC menentang Terengganu FC di Stadium MBPJ keesokan harinya.
Dua aksi Liga Premier pula natara Projek FAM/MSN menentang Terengganu FC II di Stadium UiTM, Shah Alam esok (7 Mei) dan Selangor FC 2 bertemu PDRM FC di Stadium Bolasepak Kuala Lumpur, Cheras pada 8 Mei ini. – K! ONLINE


Gaji lumayan urus pulau persendirian
Oleh KOSMO!

5 Mei 2021, 9:40 pm
BAHAMAS, CARIBBEAN – Sebuah keluarga kaya menawarkan pekerjaan sebagai pengurus domestik kepada pasangan berminat untuk menguruskan pulau peribadi milik mereka di Kepulauan Bahamas, lapor akhbar Metro UK semalam.
Gaji yang ditawarkan adalah sebanyak £90,000 setahun (RM515,574).
Calon yang dicari perlu mempunyai pengalaman dalam tugas-tugas domestik dan pengurusan rumah tangga.
Calon juga dikehendaki bekerja dalam tempoh masa yang lama dengan keluarga tersebut untuk menjaga sebuah rumah lain dan melancong bersama mereka.
Selain pulau peribadi di Kepulauan Bahamas, keluarga itu turut mempunyai ladang di Napples, Florida manakala pergerakan antara kedua-dua hartanah tersebut akan menggunakan pesawat peribadi.
Menurut iklan di agensi pekerjaan Polo & Tweed, pekerjaan tersebut turut menyediakan kemudahan tempat tinggal, penjagaan kesihatan dan manfaat pergigian selain hari rehat untuk setiap hujung minggu.

Menurut pengasas Polo & Tweed, Lucy Challenger, tawaran kerja itu hanya datang sekali seumur hidup.
“Tawaran itu amat hebat sehinggakan pelanggan tersebut bergurau bahawa dia sendiri teruja untuk memohon jawatan itu,” katanya. – Agensi


Negara lebih besar kerana petani tidak sengaja alih batu sempadan
Oleh KOSMO!

5 Mei 2021, 9:35 pm
BRUSSELS, Belgium – Seorang petani tanpa sengaja telah mengalihkan kedudukan sebiji batu seberat 150 kilogram yang menjadi pemisah antara Belgium dan Perancis, sekaligus menjadikan Belgium 2.3 meter lebih besar daripada kedudukan asal, lapor United Press International (UPI) kelmarin.
Datuk Bandar Erquelinnes, David Lavaux berkata, ahli-ahli  sejarah yang melalui kawasan tersebut yang mana beberapa batu penanda  diletakkan di antara Belgium dan Perancis di bawah Perjanjian Kortjik pada  1820,  menyedari salah satu batu yang menjadi tanda pemisah dua negara itu telah dialihkan ke Bousignies-sur-Roc di  Perancis.
Jelas Lavaux, petani tersebut telah memindahkan lokasi batu itu dan tidak mengembalikannya ke kedudukan asal.
“Belgium dan bandar ini telah menjadi lebih besar dan pastinya perkara ini tidak dipersetujui Perancis.
“Ia perlu dikembalikan kepada kedudukan asal,” demikian tulis Lavaux dalam status Facebooknya.
Jelasnya lagi, petani itu tidak akan dikenakan apa-apa tindakan sekiranya dia mengembalikan semula batu tersebut ke lokasi asal.

Lavaux bergurau kepada stesen televisyen Perancis, TF1 bahawa dia gembira bandarnya menjadi lebih besar namun datuk bandar Bousignies-sur-Roc tidak bersetuju. -Agensi


[VIDEO] Dua beranak nyaris maut, kereta Toyota Vios dibawa arus
Oleh ASLIZA MUSA

5 Mei 2021, 9:21 pm
IPOH – Gara-gara meredah jalan dinaiki air, dua beranak berdepan detik cemas apabila terpaksa berpaut pada kereta yang dihanyutkan arus deras dalam kejadian di Kota Raja, Taman Meru 2C di sini hari ini.
Kejadian pada pukul 6 petang itu berlaku ketika wanita berusia 47 tahun dan anak perempuannya berumur 19 tahun sedang dalam perjalanan pulang dari Kota Raja ke rumah mereka di Manjung.
Bagaimanapun, limpahan air dari Sungai Meru telah menyebabkan arus deras hingga menghanyutkan kereta dinaiki mereka.
Mangsa yang panik bertindak pantas keluar dari kereta jenis Toyota Vios itu dan berpaut pada bahagian tingkap kereta sebelum kejadian tersebut disedari penduduk kampung.
Ketua Balai Bomba dan Penyelamat Meru Raya, Sharudi Muhamad Halil berkata, pihaknya menerima maklumat berhubung kejadian daripada penduduk pada pukul 6.04 petang sebelum menggerakkan enam anggota ke lokasi bagi melakukan kerja-kerja menyelamat.
“Difahamkan, kedua-dua mangsa cuba bertahan dengan berpaut pada kereta dinaiki mereka dalam tempoh 10 minit sebelum kehadiran pasukan bomba.

“Operasi menyelamat dijalankan dengan dua anggota memakai jaket keselamatan dan bergerak perlahan-lahan mengikut arus untuk sampai kepada mangsa menggunakan tali yang dibuat ‘anchoring’ pada pokok,” katanya di sini hari ini.
Menurut beliau, dua mangsa kemudian dipakaikan jaket keselamatan dan dibawa ke tempat yang selamat.
“Kedua-dua mangsa selamat dan tidak mengalami sebarang kecederaan. Kenderaan mangsa juga tidak dihanyutkan kerana air sudah mulai surut.
“Mereka yang mengalami trauma diserahkan kepada keluarga dan operasi tamat pada pukul 7.19 petang,” katanya.-K!ONLINE


Dua ekor gajah mati termakan racun
Oleh KOSMO!

5 Mei 2021, 8:33 pm
Oleh NUR NABILAH RAHMAT
KLUANG – Dua ekor gajah ditemui mati dipercayai akibat termakan racun dalam sebuah kebun sayur berhampiran Empangan Kahang, di sini petang semalam.
Pengarah Jabatan Perlindungan Hidupan Liar dan Taman Negara ( Perhilitan) Johor, Salman Saaban berkata, hasil siasatan awal mendapati bangkai dua ekor gajah betina itu dianggarkan berumur antara lima hingga enam tahun.
Katanya, berdasarkan keadaan bangkai kedua-dua ekor gajah tersebut disyaki telah mati dalam tempoh satu atau dua minggu.
“Lebih kurang pukul 5 petang semalam, pihak Jabatan Perhilitan Negeri Johor telah menerima aduan awam berkaitan dengan penemuan bangkai dua ekor gajah tersebut.
“Tiada kesan tembakan ditemui pada badan atau kepala gajah.

“Gajah yang terlibat adalah dari kumpulan gajah Tenggara yang dianggarkan sebanyak 25 hingga 30 ekor yang sering berkeliaran di sekitar kawasan berkenaan bagi mencari makan,” katanya ketika dihubungi hari ini.
Katanya, pihaknya telah menjalankan proses pengambilan beberapa sampel bagi mengenalpasti punca sebenar kematian gajah tersebut sebelum bangkai gajah dilupuskan secara ditanam di kawasan berdekatan.-K! ONLINE


Perkenal peraturan penyalahgunaan vape
Oleh KOSMO!

5 Mei 2021, 8:11 pm
PETALING JAYA – Malaysian Vape Industri Advocacy (MVIA) menyelar tindakan sepasang suami isteri yang memberikan anak mereka, dipercayai berusia dua tahun menggunakan vape baru-baru ini.
Presidennya, Rizani Zakaria berkata, tindakan tidak bertanggungjawab itu telah menyebabkan masyarakat memandang serong kepada penggunaan vape, sedangkan hanya segelintir yang berkelakuan buruk dan menyalahgunakan alat berkenaan.
“MVIA dan industri vape membantah penggunaaan vape dalam kalangan remaja dan juga kanak-kanak. Kerana hal seperti ini, kami memperjuangkan penggubalan undang-undang khusus berkaitan vape.
“Jika terdapat peraturan, tindakan terhadap mereka dapat diambil. Pengguna vape juga perlu dididik supaya mereka tidak menyalahgunakan produk ini,” katanya dalam satu kenyataan.
Terdahulu, satu rakaman video berdurasi 12 saat tular di media sosial yang memperlihatkan seorang kanak-kanak yang sedang menonton video di telefon pintar diberikan vape untuk dihisap sebanyak dua kali.
Ia menerima reaksi negatif pelbagai pihak.

Menurut Rizani, sekiranya kejadian seperti itu terus berlaku, ia akan memberikan reputasi buruk kepada penggunaan vape, seterusnya berisiko melumpuhkan industri yang bernilai RM2.27 bilion itu.
“Oleh itu, MVIA sekali lagi menggesa supaya kerajaan segera melaksanakan undang-undang khusus dan mengeluarkan peraturan berkaitan vape dan e-cecair agar perkara
seperti ini dapat dibendung,” katanya.
MVIA ialah sebuah kumpulan kepentingan khusus yang tidak berlandaskan keuntungan dalam menyokong usahawan dan perniagaan vape Malaysia.
Matlamatnya ialah untuk mewakili industri vape dengan menyampaikan suara industri kepada badan kerajaan, pihak berkuasa kawal selia, agensi penguatkuasaan dan pihak berkepentingan yang lain.


Sekolah di KL, Putrajaya ditutup mulai esok
Oleh MOHD. HUSNI MOHD. NOOR

5 Mei 2021, 6:36 pm
PUTRAJAYA – Selepas arahan semua sekolah di bawah Kementerian Pendidikan (KPM) di seluruh Selangor ditutup, KPM mengambil keputusan serupa dengan menutup semua sekolah di Kuala Lumpur dan Putrajaya bagi tempoh sama iaitu pada esok dan lusa.
KPM dalam satu kenyataan berkata, keputusan untuk menutup sekolah di kedua-dua wilayah itu adalah bagi mengurangkan pergerakan dalam komuniti dan pergerakan antara negeri memandangkan kedudukannya yang bersempadanan dengan daerah-daerah dalam Selangor.
“Dalam tempoh penutupan tersebut, Pengajaran dan Pembelajaran di Rumah (PdPR) akan dilaksanakan mengikut kesesuaian guru dan murid,” katanya hari ini.
KPM berkata, bagi pergerakan pulang murid asrama sempena cuti hari raya Aidilfitri, pihak sekolah perlu mengekalkan jadual pergerakan pulang yang telah ditetapkan untuk mengelakkan kekeliruan dalam kalangan murid dan ibu bapa atau penjaga.
Terdahulu, KPM melalui surat Jabatan Pendidikan Negeri Selangor bertarikh hari ini telah mengarahkan semua sekolah bawah KPM di negeri Selangor ditutup pada esok dan lusa.
Menurut KPM, arahan itu dikeluarkan setelah mempertimbangkan syor Mesyuarat Jawatankuasa Khas Keselamatan Negeri Selangor (JKKNS) supaya semua sekolah di negeri Selangor ditutup bagi mengurangkan pergerakan dalam komuniti berikutan peningkatan kes Covid-19 di negeri tersebut.

“Keputusan ini juga dibuat setelah mengambil kira tempoh persekolahan yang hanya berbaki dua hari sebelum sekolah ditutup sempena cuti Hari Raya Aidilfitri,” katanya -K! ONLINE


Pemandu Grab diacu pisau, disembur ‘pepper spray’
Oleh MUHD AFIQ AL-HAFIZ MAT YUSOF

5 Mei 2021, 8:24 pm
KUALA LUMPUR – Seorang pemandu Grab berdepan detik cemas selepas diacukan sebilah pisau di leher dan diugut agar menyerahkan wang dalam satu kejadian samun di Jalan Prima 1, Kepong pada Selasa lalu.
Ketua Polis Daerah Sentul, Asisten Komisioner Beh Eng Lai berkata, kejadian berlaku ketika mangsa sedang memandu kereta untuk menghantar seorang penumpang lelaki warga tempatan.
“Penumpang tersebut secara tiba-tiba telah mengacukan sebilah pisau di leher mangsa dan memaksa untuk menyerahkan wang miliknya sebelum bertindak menyembur cecair pemedih mata ke muka mangsa.
“Suspek kemudian terus merampas telefon bimbit milik mangsa yang berusia 41 tahun itu sebelum melarikan diri,” katanya dalam satu kenyataan di sini hari ini.
Mengulas lanjut, suspek yang berusia 43 tahun itu bagaimanapun telah berjaya ditahan pada pukul 3.30 pagi hari ini di sekitar Kepong Baru.
“Polis turut merampas beberapa barangan termasuk wang tunai, sebuah telefon bimbit dan sebotol cecair pemedih mata. Keseluruhan rampasan bernilai RM1,000.

“Semakan rekod mendapati, suspek tidak mempunyai rekod jenayah dan kini ditahan reman selama enam hari sehingga Isnin depan,” jelasnya.
Tambahnya, polis berjaya menyelesaikan tiga kes samun yang dilaporkan sejak seminggu yang lalu selepas tertangkapnya suspek.
Kes disiasat dibawah Seksyen 392/397 Kanun Keseksaan kerana melakukan rompakan dengan senjata. – K! ONLINE


Kes harian hampir 4,000; 17 kematian direkod
Oleh SITI A'ISYAH SUKAIMI

5 Mei 2021, 6:04 pm
PUTRAJAYA – Kes baharu hari ini menghampiri 4,000 dengan 3,744 kes dilaporkan menjadikan jumlah kes positif Covid-19 sebanyak 424,376 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak 3,737 kes adalah penularan tempatan manakala, 224 kes import mendapat jangkitan dari luar negara.
Menurutnya, kes aktif dengan kebolehjangkitan Covid-19 kini mencecah sebanyak 32,939 kes.
“Selain itu, sebanyak 2,304 kes sembuh dengan jumlah kumulatif kes sembuh sepenuhnya daripada Covid-19 sebanyak 389,846 kes.
“Terdapat 17 kes kematian melibatkan warga Malaysia menjadikan sebanyak 1,591 kes kematian Covid-19,” katanya pada Facebook beliau di sini hari ini.
Ujarnya, kes positif yang sedang dirawat di Unit Rawatan Rapi merekodkan sebanyak 328 kes dengan 185 kes memerlukan bantuan pernafasan. -K!ONLINE


Masjid tercantik di dunia akan dibina di Pulau Besar
Oleh DIYANATUL ATIQAH ZAKARYA

5 Mei 2021, 5:34 pm
MELAKA – Sebuah masjid terapung ikonik yang dijangka menjadi antara tercantik di dunia akan dibina di pulau keramat, Pulau Besar dengan anggaran kos pembinaan sebanyak RM14 juta, tidak lama lagi.
Menurut Pengarah Jabatan Agama Islam Melaka (JAIM) Datuk Che Sukri Che Mat, pembinaan masjid tersebut merupakan salah satu agenda utama dalam menjadikan pulau tersebut sebagai Pusat Tamadun Islam.
Katanya, pihaknya kini sedang melengkapkan kertas kerja sebelum pembinaan masjid tersebut diusulkan di dalam Majlis Mesyuarat Kerajaan Negeri untuk kelulusan.
“Kita merancang untuk menjadikan Pulau Besar sebagai Pusat Tamadun Islam dengan membina sebuah masjid terapung tercantik di dunia dalam masa terdekat dengan kos pembinaan sebanyak RM14 juta.
“Bagi menjadikan masjid itu lebih bermakna, orang ramai akan diberikan peluang untuk bersama-sama membuat ‘saham akhirat’ dengan sumbangan dana pembinaan melalui Saham Wakaf Masjid Pulau Besar,”katanya ketika dihubungi di sini, hari ini.
Ujarnya, meskipun proses pembinaan itu akan memakan masa, namun perancangan tersebut akan tetap direalisasikan.

Tambahnya, selain masjid terapung itu, antara perancangan lain yang akan melengkapkan agenda tersebut adalah pembinaan sekolah tahfiz di bahagian selatan Pulau Besar, Quran Village dan Muzium Islam.
“Mengikut perancangan, madrasah itu nanti boleh menempatkan 500 golongan cerdik pandai dalam bidang agama.
“Quran Village dan Muzium Islam pula akan dibina sebagai bukti agama Islam bermula di Melaka,”katanya.
Mengulas lanjut, beliau memberitahu, Ketua Menteri Melaka, Datuk Seri Sulaiman Md. Ali juga juga mengutamakan cadangan untuk menjadikan kawasan Pulau Besar sebagai kawasan patuh syariah.
“Ketua Menteri mencadangkan agar semua pengunjung yang ingin melawati kawasan itu perlu memakai pakaian menutup aurat, meskipun datang untuk bergambar,” katanya.
Ketika ditanya berkenaan aktiviti kurafat yang sering dikaitkan dengan pulau tersebut, beliau memberitahu perkara itu kini tinggal sejarah dan tidak lagi berlaku dengan pemantauan ketat oleh Majlis Agama Islam Melaka.-K!ONLINE


Polis Selangor tingkat jumlah SJR
Oleh NORHAYATI YAHAYA

5 Mei 2021, 5:54 pm
SHAH ALAM – Polis Selangor akan mempertingkatkan jumlah sekatan jalan raya (SJR) di setiap daerah di negeri ini bermula esok.
Ketua Polisnya, Datuk Arjunaidi Mohamed berkata, bagi kesemua daerah di bawah PKP, pergerakan merentas negeri dan daerah tidak dibenarkan sama sekali kecuali atas urusan kecemasan.
Katanya, langkah itu bertujuan untuk menyekat sebarang aktiviti rentas negeri atau daerah daripada berlaku terutama menjelang sambutan Hari Raya Aidilfitri.
“Pergerakan merentas negeri dan daerah tidak dibenarkan sama sekali kecuali atas urusan kecemasan di semua daerah yang dikenakan PKP.
“Kita juga akan terus meningkatkan pemantauan di bazar Aidilfitri, pusat beli-belah dan tempat tumpuan orang ramai bagi memastikan pematuhan prosedur operasi standard (SOP),” katanya dalam kenyataan di sini hari ini.
Perintah Kawalan Pergerakan (PKP) dan PKP Bersyarat (PKPB) di negeri itu dijadual bermula esok hingga 17 Mei nanti. -K!ONLINE


Bapa, abang didakwa jadikan adik hamba seks
Oleh DIYANATUL ATIQAH ZAKARYA

5 Mei 2021, 7:07 pm
MELAKA – Seorang pemandu lori dan tiga anak lelakinya dihadapkan ke Mahkamah Sesyen di sini hari ini atas pertuduhan merogol, meliwat dan memukul seorang remaja perempuan yang juga ahli keluarga mereka, sejak tahun lalu.
Bapa mangsa berusia 51, dan tiga abangnya masing-masing berusia 23, 27 dan 29 tahun bagaimanapun mengaku tidak bersalah sebaik sahaja pertuduhan dibacakan secara berasingan dalam bahasa Tamil di hadapan Hakim Nariman Badruddin.
Dalam prosiding tersebut, lelaki yang juga ketua keluarga itu didakwa dengan 33 pertuduhan kerana merogol mangsa yang berusia 17 tahun dua bulan di mana perhubungan tertuduh dengan anaknya itu adalah tidak dibenarkan di bawah undang-undang untuk berkahwin dengannya.
Bagi kesalahan itu, tertuduh didakwa mengikut Seksyen 376(3) Kanun Keseksaan yang memperuntukkan hukuman penjara minimum lapan tahun dan maksimum 30 tahun dan dikenakan sebat tidak kurang 10 sebatan.
Tertuduh juga berdepan satu pertuduhan melakukan amang seksual fizikal terhadap mangsa dan didakwa mengikut Seksyen 14(a) Akta Kesalahan Seksual terhadap Kanak-kanak 2017 yang memperuntukkan hukuman penjara sehingga 20 tahun dan boleh dikenakan sebatan.
Selain itu, lelaki itu turut didakwa telah dengan sengaja mendatangkan kecederaan terhadap mangsa dengan menggunakan getah paip.

Oleh demikian, dia didakwa mengikut Seksyen 324 Kanun Keseksaan yang memperuntukkan hukuman penjara maksimum tiga tahun atau dengan denda atau sebat atau mana-mana dua daripada hukuman itu.
Sementara itu, ketiga-tiga abang mangsa masing-masing dihadapkan dengan 18 pertuduhan merogol dan turut didakwa atas Seksyen 376(3) Kanun Keseksaan.
Adik-beradik itu juga didakwa atas satu pertuduhan melakukan persetubuhan luar tabii dan didakwa mengikut Seksyen 377C Kanun Keseksaan minimum lapan tahun dan maksimum 30 tahun dan hendaklah dikenakan sebat tidak kurang 10 sebatan.
Kesemua kesalahan itu dilakukan keempat-empat tertuduh di sebuah rumah di Taman Krubong Jaya antara 1 Mac 2020 hingga 1 Februari 2021 lalu.
Terdahulu, pendakwaan dikendalikan Timbalan Pendakwa Raya N.Sivashangari membantah sebarang jaminan diberikan disebabkan mangsa adalah darah daging keluarga itu sendiri dan dikhuatiri akan diganggu oleh kesemua tertuduh.
Nariman bagaimanapun membenarkan bapa mangsa diikat jamin dengan nilai RM8,000 bagi setiap pertuduhan atau jumlah keseluruhan RM280,000, manakala abangnya pula dibenarkan diikat jamin sebanyak RM144,000 setiap orang.
Beliau kemudian menetapkan tarikh 8 Jun ini sebagai sebutan semula kes dan serahan dokumen.
Pada 23 April lalu Kosmo! melaporkan perbuatan jelik seorang bapa dan tiga anak lelakinya menjadikan remaja perempuan berusia 18 tahun sebagai hamba seks selama setahun akhirnya terbongkar selepas polis memberkas keempat-empat suspek.
Tangkapan itu dibuat pada 22 April susulan mangsa membuat laporan mendakwa telah dirogol dan diliwat oleh ayah dan tiga abang kandung secara bergilir-gilir di sebuah rumah di Tanjung Minyak.
Hasil saringan ujian air kencing ke atas kesemua suspek mendapati tiga daripada mereka positif dadah jenis methamphetamine.-K!ONLINE


Doakan saya dapat pergi umrah – Khalis
Oleh AFIFI HAFIZ MOHD NOR

5 Mei 2021, 5:50 pm
SEREMBAN – Penyanyi Khalis atau nama sebenarnya Muhammad Khalis Md. Shari, 33 kini terlantar sakit berpunca kencing manis dan kandungan garam dalam badan mendadak turun sejak sebulan lalu.
Khalis yang popular dengan lagu Semakin Rindu berkata, dia berharap dapat menunaikan umrah.
“Saya teringin nak pergi umrah,” katanya ketika ditemui di Bandar Seremban Selatan di sini hari ini.
Menurut isterinya, Zalina Azman, tahap kesihatan Khalis semakin merosot sejak sebulan lalu selepas dimasukkan ke hospital buat kali ke kedua.
Tambahnya yang sudah 13 tahun berumah tangga bersama Khalis, pertama kali suaminya dimasukkan ke hospital tahun ini adalah pada Februari lalu kerana kencing manis.
“Selepas lima hari mendapat rawatan, suami dibenarkan keluar dan keadaannya selepas itu nampak positif dan berat badan pun semakin naik.

“Sebulan kemudian dia (suami) sekali lagi dimasukkan hospital kerana kandungan garam dalam badan terlalu rendah,” tambahnya.
Keadaan adik kepada Allahyarham Achik Spin itu turut mendapat perhatian Persatuan Cakna Rasa Sayang (PCRS) yang hadir memberi sumbangan dan wang tunai. Turut hadir, Penaung PCRS, Zulkifli Muhamed.
Jelasnya, dua minggu selepas keluar Khalis sekali lagi dimasukkan ke hospital disebabkan masalah yang sama.
Khalis sebelum ini turut menyara tujuh orang anak berusia sembilan hingga 20 tahun yang terdiri daripada dua anak sendiri, tiga anak tiri dan dua lagi merupakan anak saudaranya.- K!ONLINE


33,000 tan sisa pepejal dikumpul sepanjang 20 hari Ramadan
Oleh MOHD RIDZAUDDIN ROSLAN

5 Mei 2021, 6:01 pm
KUALA LUMPUR- Alam Flora Sdn. Bhd. (Alam Flora) mencatatkan kutipan sisa pepejal sebanyak 33,000 tan sepanjang tempoh 20 hari Ramadan sekali gus menyaksikan peningkatan sebanyak 20 peratus berbanding tahun lalu.
Ketua Pegawai Eksekutif Alam Flora, Datuk Mohd. Zain Hassan berkata, kutipan sisa pepejal pada tempoh sama tahun lalu hanya mencatatkan kira-kira 27,000 tan sahaja.
“Peningkatan jumlah sisa pepejal kali ini antaranya disebabkan oleh penganjuran bazar Ramadan di mana pada tahun lalu aktiviti seperti itu tidak dibenarkan.
“Apabila bazar dibuka, kemungkinan orang ramai akan membeli makanan melebihi penggunaan sekali gus akan dibuang jika tidak habis,” katanya pada pemberita pada Program Agihan Bubur Lambuk ‘Love food Hate Waste’ di sini tadi.
Katanya, kebenaran penganjuran buffet Ramadan di hotel-hotel dan restoran pada tahun ini juga disifatkan menjadi antara penyumbang kepada peningkatan sisa pepejal itu.
“Peningkatan sisa pepejal itu sangat membimbangkan kerana ia bakal mengurangkan jangka hayat tapak pelupusan selain meningkatkan penghasilan gas methana,” ujarnya.

Susulan itu, pihaknya meneruskan kempen ‘Love food Hate Waste’ dengan menggalakan penggunaan semula bekas makanan yang di bawa ke bazar untuk mengelakkan pembaziran.
“Penggunaan semula bekas makanan yang dibawa sendiri ke bazar akan mengurangkan pembuangan sampah di samping mengelakkan pembelian secara berlebihan,” jelasnya. -K! ONLINE


PKP di KL bermula Jumaat
Oleh LUQMAN RIDHWAN MOHAMED NOR

5 Mei 2021, 6:20 pm
PETALING JAYA – Perintah Kawalan Pergerakan (PKP) akan dilaksanakan di Wilayah Persekutuan Kuala Lumpur bermula Jumaat ini sehingga 20 Mei depan.
Menteri Kanan (Keselamatan), Datuk Seri Ismail Sabri Yaakob berkata, prosedur operasi standard (SOP) bagi PKP yang akan dilaksanakan itu adalah sama seperti diumumkan sebelum ini.
Beliau berkata, pergerakan merentas negeri adalah tidak dibenarkan, kecuali atas urusan kerja dan kecemasan.
“Premis makanan seperti restoran, food truck, penjaja dan kiosk dibenarkan beroperasi dari 6 pagi sehingga 12 tengah malam sahaja.
“Bagaimanapun, dine-in di kedai makan adalah tidak dibenarkan. Makanan haruslah dibungkus untuk dibawa pulang sahaja,” katanya dalam satu kenyataan hari ini.
Ismail Sabri berkata, kedai runcit, serbaneka dan keperluan harian serta farmasi juga dibenarkan beroperasi dari 6 pagi sehingga 10 malam.

Menurut beliau, stesen minyak dibenarkan beroperasi dari 6 pagi sehingga 10 malam, namun stesen minyak di lebuh raya
dibenarkan beroperasi 24 jam.
Selain itu, katanya, hospital, klinik dan makmal perubatan boleh beroperasi seperti biasa.
Untuk operasi pasar harian, pasar tani, pasar awam dan pasar minggu dibenarkan beroperasi dari 6 pagi hingga 2 petang.
“Bazar Ramadan di kawasan PKP masih dibenarkan beroperasi mengikut SOP ketat. Bagaimanapun, keputusan untuk meneruskan ataupun menutup operasi bazar adalah tertakluk di bawah kuasa kerajaan negeri melalui pihak berkuasa
tempatan (PBT),” katanya. – K! ONLINE


Tiga bekas anggota polis dicari SPRM
Oleh SITI A'ISYAH SUKAIMI

5 Mei 2021, 5:21 pm
PUTRAJAYA- Suruhanjaya Pencegahan Rasuah Malaysia (SPRM) Putrajaya sedang mengesan tiga bekas anggota polis bagi membantu siasatan kes yang dikendalikan oleh suruhanjaya tersebut.
Menurut kenyataan akhbar SPRM, individu pertama tersebut ialah Azhar Adon, 61, mempunyai alamat terakhir di No. 6, Lorong Tan Sri Abdul Rahman Hashim 8, Taman Desa Baiduri Cheras, 56000 Kuala Lumpur.
Tiga bekas anggota polis dicari bagi membantu siasatan.
“Seterusnya, individu kedua pula ialah Rosli Bali, 59, mempunyai alamat terakhir di No. 43, Jalan Wawasan 1/3, Bandar Baru Ampang, 68000 Ampang, Selangor.
“Manakala individu ketiga ialah Yusof Ali, 65, mempunyai alamat terakhir di No. 9, Lot 924, Kampung Kuala Pajam, 43700, Beranang, Selangor,” katanya di sini hari ini.
Sehubungan itu, orang ramai yang mengenali atau mempunyai maklumat mengenai ketiga-tiga individu tersebut diminta menghubungi pegawai penyiasat, Penolong Penguasa Salimatun Farhanim Hishamuddin di talian 03-8891 1666 atau 013-286 0986. -K!ONLINE


RM309,311 hilang sekelip mata dikebas scammer
Oleh MOHAMAD FAIZAL HASHIM

5 Mei 2021, 5:15 pm
JOHOR BAHRU – Seorang suri rumah mengalami kerugian berjumlah RM309,311 gara-gara ditipu ‘pegawai agensi kerajaan’ menggunakan aplikasi bank, semalam.
Ketua Polis Daerah Johor Bahru Selatan, Asisten Komisioner Mohd. Padzli Mohd Zain berkata, pihaknya menerima laporan daripada wanita berusia 55 tahun itu yang menjadi mangsa penipuan ‘Phone Scam’ pada pukul 4.07 petang.
Beliau berkata, mangsa mendakwa ditipu oleh pemanggil yang menyamar sebagai pegawai dari agensi kerajaan menyatakan terdapat syarikat yang didaftarkan atas namanya menjalankan kegiatan penggubahan wang haram sejak bulan lalu.

“Mangsa kemudian diminta untuk memuat turun satu aplikasi bank dan mengisi segala maklumat akaun bank dalam aplikasi yang diberikan oleh sindiket itu.
“Selepas mengisi segala maklumat akaun bank, mangsa mendapati terdapat pemindahan wang secara berperingkat dari akaun mangsa sejak 2 April lalu hingga 5 April lalu ke empat akaun bank berlainan.
“Ia mengakibatkan mangsa mengalami kerugian sebanyak RM309,311,” katanya dalam kenyataan hari ini.

Beliau menasihatkan orang ramai supaya lebih berhati-hati apabila terima panggilan dari individu tidak dikenali yang menyatakan terbabit dengan penggubahan wang haram atau sebarang kes jenayah.
Tambahnya, sekiranya diminta untuk memuat turun sebarang aplikasi menerusi telefon bimbit dan mengisi data berkaitan butiran diri dan akaun bank, dinasihatkan untuk tidak mengikut arahan itu.
“Sekiranya berasa curiga, orang awam boleh terus melaporkan perkara itu ke balai polis berhampiran untuk membuat pertanyaan dan semakan.
“Orang ramai yang mempunyai sebarang maklumat berkaitan jenayah, hubungi Ibu Pejabat Polis Daerah (IPD) Johor Bahru Selatan di talian hotline 07-2182323,” katanya.
Kes disiasat mengikut Seksyen 420 Kanun Keseksaan.-K! ONLINE


Sekolah di Selangor tutup mulai esok
Oleh ZULKIFLI MANZOR

5 Mei 2021, 4:14 pm
PETALING JAYA – Kementerian Pendidikan Malaysia (KPM) memutuskan semua sekolah di bawah kementerian itu di Negeri Selangor ditutup selama dua hari, bermula esok dan lusa.
Pengarah Jabatan Pendidikan Selangor, Izmi Ismail berkata, keputusan itu berikutan persekolahan secara bersemuka hanya berbaki dua hari.
“Ini adalah satu usaha untuk mengurangkan pergerakan dalam komuniti berikutan peningkatan kes Covid-19 di Selangor.
“Penutupan sekolah ini berterusan sehingga cuti Hari Raya Aidilfitri sepertimana yang diumumkan oleh KPM pada 26 April 2021,” katanya dalam satu pekeliling hari ini.
Izmi berkata, pergerakan pulang murid asrama sempena cuti Hari Raya Aidilfitri 2021 adalah sepertimana yang telah dijadualkan oleh pihak sekolah bagi mengelakkan kekeliruan dalam kalangan murid dan ibu bapa.
Kata beliau, pihak sekolah perlu mengekalkan jadual pergerakan pulang yang telah ditetapkan. – K! ONLINE


27 butir bom lama berjaya dimusnahkan
Oleh MASTURAH SURADI

5 Mei 2021, 5:08 pm
KOTA TINGGI – Sebanyak 27 butir bom lama berjaya dimusnahkan di Tebing Sungai Sebana, Jalan Penebok, Pengerang, di sini semalam.
Operasi memusnahkan bom jenis Artileri Meriam 40mm dan Mortar 60mm itu dilakukan pada pukul 12 tengah hari.
Polis Johor dalam satu kenyataan berkata, operasi itu dilakukan Unit Pemusnahan Bom (UPB) Ibu Pejabat Polis Kontinjen (IPK) Johor bersama UPB Ibu Pejabat Polis Daerah (IPD) Kota Tinggi.
“Tindakan pemusnahan bom lama ataupun Unexploded Ordnance (UXO) melibatkan bom jenis Artileri Meriam 40mm sebanyak 26 butir dan Mortar 60mm sebanyak satu unit.
“Penemuan UXO di tempat kejadian adalah hasil daripada tindakan ‘flushing’ dengan menggunakan alat pengesan logam.
“Tindakan pemusnahan In Situation (In-situ) telah dijalankan dengan menggunakan teknik ‘high order’ melalui kaedah elektrik,” katanya dalam kenyataan hari ini.

Katanya, pemusnahan telah dijalankan dengan jayanya tanpa sebarang kehilangan ke atas nyawa dan kerosakan harta benda.
Jelasnya pihak Polis Johor ingin menyeru kepada orang ramai sekiranya menjumpai objek yang mencurigai atau dipercayai bom, sila lapor segera kepada mana-mana balai polis berhampiran untuk tindakan siasatan lanjut.
“Diingatkan juga supaya jangan diusik, dialih atau digerakkan objek tersebut bagi mengelakkan perkara yang tidak diingini,”katanya lagi. -K! ONLINE


Bufet Ramadan di Selangor tidak dibenar mulai esok
Oleh KOSMO!

5 Mei 2021, 4:39 pm
PETALING JAYA – Semua dine-in dan bufet Ramadan tidak dibenarkan mulai esok untuk semua kawasan PKP di Selangor.
Perkara itu diumumkan oleh Menteri Besar Selangor, Datuk Seri Amirudin Shari.
Walaubagaimanapun, kedai makan, stesen minyak dan kedai runcit boleh beroperasi dari pukul 6.00 pagi hingga 12.00 tengah malam. – K! ONLINE


Sindiket dokumen palsu tumpas
Oleh MUHD AFIQ AL-HAFIZ MAT YUSOF

5 Mei 2021, 4:59 pm
KUALA LUMPUR – Seramai lapan individu ditahan selepas disyaki terlibat dalam kes permohonan pembiayaan peribadi menggunakan dokumen palsu di sekitar Lembah Klang pada Sabtu lalu.
Tangkapan telah dilakukan sepasukan pegawai dan anggota polis dari Jabatan Siasatan Jenayah Komersil Ibu Pejabat Polis Kontinjen (IPK) Kuala Lumpur dengan kerjasama Ibu Pejabat Polis Daerah (IPD) Putrajaya.
Ketua Polis Kuala Lumpur, Datuk Azmi Abu Kassim berkata, kesemua lapan yang ditahan membabitkan enam pegawai institusi kewangan dan dua ejen sindiket.
“Sindiket ini menyasarkan individu yang tidak layak membuat pinjaman atau telah disenarai hitam serta tidak mempunyai pendapatan tetap.
“Sindiket ini akan menyediakan dokumen-dokumen sokongan seperti surat lantikan kerja dan penyata kewangan yang palsu bagi melayakkan peminjam mendapatkan pembiayaan tersebut,” katanya ketika sidang akhbar di IPK Kuala Lumpur di sini hari ini.
Mengulas lanjut, jelasnya, kakitangan institusi kewangan yang mempunyai kaitan dengan sindiket tersebut akan meluluskan pembiayaan tanpa membuat pemeriksaan dan pengesahan teliti terhadap dokumen sokongan yang diberikan.

“Selepas pembiayaan diluluskan, peminjam hanya menerima 30 peratus daripada jumlah pembiayaan sementara baki pembiayaan akan disimpan sindiket ini dengan alasan untuk membayar ansuran bulanan selama 20 bulan serta komisen ke atas kerja mereka.
“Polis juga sedang mengesan 22 lelaki dan 12 wanita membabitkan peminjam pembiayaan peribadi berusia antara 24 hingga 45 tahun. Polis turut menyeru kesemua individu terbabit untuk tampil membantu siasatan,” jelasnya.
Kes disiasat di bawah Seksyen 420 Kanun keseksaan kerana menipu. -K! ONLINE


Bazar Ramadan di Selangor tutup mulai 8 Mei
Oleh KOSMO!

5 Mei 2021, 4:34 pm
SHAH ALAM – Semua bazar Ramadan enam buah daerah yang dikenakan Perintah Kawalan Pergerakan (PKP) di Selangor tidak dibenarkan beroperasi bermula Sabtu ini.
Menteri Besar Selangor, Datuk Seri Amirudin Shari berkata, tempoh tersebut dianggap sesuai dalam memberikan peluang kepada pengurus bazar Ramadan dan pemilik gerai bazar menyelesaikan tugasan mereka terutama penyelenggaran stok-stok.
“Saya rasa kita tidak terlalu kejam untuk tutup operasi bazar ramadan itu memandangkan mereka telah beroperasi selama 25 hari sehingga Jumaat ini.
“Penutupan itu akan memberikan kesan kepada 11,000 peniaga dan penjaja yang akan dibantu menerusi pemberian RM500 selepas Aidilfitri melibatkan peruntukkan RM5juta,” katanya pada sidang akhbar khas pelaksanaan PKP di Selangor hari ini.
Beliau bagaimanapun memberitahu, bazar Aidilfitri dan pasar malam dibenarkan operasi sepanjang tempoh PKP sehingga pukul 10 malam dengan syarat-syarat ketat.
Amirudin menjelaskan ini termasuk pengunjung satu-satu masa mengikut saiz bangunan dan premis bagi mengawal selia hal ini.

“Kita telah berbincang dengan polis, sekiranya ada pelanggaran prosedur operasi standard (SOP) maka operasi bazar atau pasar malam itu akan ditutup serta-merta.
“Di samping itu, wajibkan nombor giliran bagi mengetahui jumlah sebenar memasuki sebuah premis dengan larangan kepada kanak-kanak bawah 12 tahun. Selain itu, operator atau pengurus bazar wajib melantik pegawai pemantau yang akan dimaklumkan kepada pihak berkuasa tempatan (PBT) untuk memastikan SOP dipatuhi dan dituruti,” jelasnya.
Mengulas lanjut, beliau menegaskan syarat itu berdasarkan maklumat semasa dan gambar diperoleh yang menunjukkan kepatuhan sangat rendah dan kadang kala membawa anak-anak bawah 12 tahun.
“Pegawai pemantau yang dilantik harus melapor dan memberikan maklumat pada waktu yang kita minta supaya SOP dapat diperketatkan di bazar Aidilfitri dan pasar raya,” katanya. -K! ONLINE


Janna Nick masih jalani rawatan dengan pakar sakit jiwa
Oleh MOHAMMAD SHAHEMY AZMI

5 Mei 2021, 4:50 pm
PETALING JAYA – Pelakon terkenal Janna Nick mendedahkan bahawa dia kini masih lagi menjalani rawatan dengan pakar sakit jiwa berhubung dengan masalah gangguan bipolar (bipolar disorder) yang dialaminya.
Janna atau nama sebenarnya Nurul Jannah Muner, 26, berkata, setiap minggu dia akan berjumpa dengan doktor pakar sakit jiwa untuk mendapatkan rawatan susulan berhubung masalah tersebut.
“Saya masih menjalani rawatan dengan pakar sakit jiwa dan akan berjumpa dengan doktor pada setiap minggu.
“Alhamdulillah, keadaan saya baik kerana sekarang berada di bawah pengambilan ubat-ubatan,” ujarnya.
Bagaimanapun pelakon drama Marry Me Senorita itu berkata, dia berdepan sedikit kesukaran selepas mengambil ubat-ubatan terutama ketika bekerja kerana kesannya akan membuatkan dia berasa mengantuk dan tenang.
“Ada sedikit kesukaran kerana ubat tersebut tidak sesuai diambil ketika saya sedang bekerja. Kesannya akan membuatkan saya tenang dan berasa mengantuk.

“Sebab itu sudah tiga kali saya tukar ubat,” kata Janna ketika ditemu bual semasa Google Meet Program Raya TV3 yang dibuat secara virtual hari ini.
Dalam pada itu, teman wanita kepada pelakon tampan, Dini Schatzman itu berharap untuk menjadi individu normal seperti orang lain tanpa perlu bergantung dengan pengambilan ubat-ubatan.
Disoal tentang keadaan dan penerimaan keluarganya selepas Janna membuat pendedahan tersebut, dia memaklumkan bahawa ahli keluarga terutama ibunya agak terkejut dengan pendedahan itu.
“Jujurnya keluarga memang terkejut. Mereka tidak jangka pendedahan tersebut. Tapi sebenarnya keluarga tahu tentang beberapa cubaan saya untuk membunuh diri suatu ketika dahulu,” ujarnya.
Jelas Janna lagi, individu yang mengalami masalah bipolar sebenarnya adalah disebabkan ketidakseimbangan kimia dalam otak seseorang.
“Selepas mengambil ubat-ubatan baru saya tahu bagaimana manusia normal berfikir. Sebab selama ini saya ingatkan bahawa saya sama seperti individu lain (normal).
“Tapi ternyata, apabila melibatkan masalah kesihatan mental, kita sebenarnya tidak nampak. Maka kita kena faham masalah ini disebabkan ketidak seimbangan kimia dalam otak,” katanya.
Justeru, Janna telah mengambil pendekatan untuk memberi penerangan kepada adik-adiknya supaya mereka faham situasi dan masalah yang dilaluinya.
“Mak saya akhirnya faham masalah ini (kesihatan mental) bukan perkara yang dibuat-buat,” katanya.
Terdahulu Janna mendedahkan dia mengalami masalah gangguan bipolar selain mengaku pernah membuat cubaan bunuh diri ketika berusia 14 dan 15 tahun.
Janna menerusi satu hantaran dalam Instagramnya berkata, dia kini bergantung pada ubat anti kemurungan sejak hampir sebulan lalu. – K! ONLINE


Tunggakan RM1.7 bilion, Najib belum diisytihar muflis
Oleh NUZULSHAM SHAMSUDDIN

5 Mei 2021, 4:54 pm
KUALA LUMPUR – Bekas Perdana Menteri Datuk Seri Najib Tun Razak belum diisytiharkan muflis atas kegagalannya membayar tunggakan cukai pendapatan melebihi RM1.7 bilion kepada Lembaga Hasil Dalam Negeri (LHDN).
Peguam Wee Yeong Kang, yang mewakili Najib ketika dihubungi berkata, pada prosiding pengurusan kes di Mahkamah Tinggi di sini hari ini, LHDN mencadangkan agar mahkamah merekodkan segera muflis pada Najib namun pihaknya membantah cadangan LHDN tersebut.
Yeong Kang berkata, pihaknya membantah cadangan tersebut dengan berhujah bahawa LHDN tersalah arah berhubung undang-undang membabitkan prosiding muflis.
“Mahkamah memaklumkan bahawa tindakan muflis tidak berlaku pada peringkat ini,” katanya selepas pengurusan kes melalui talian di hadapan Timbalan Pendaftar Ida Rahayu Sharif.
Tambah Yeong Kang dalam prosiding sama, mahkamah turut memaklumkan bahawa Najib perlu memfailkan permohonan menangguhkan prosiding muflis dan mengetepikan notis kebankrapan sebelum 24 Mei ini.
Dalam prosiding itu, peguam Athari Faris Ammery Hussien hadir bagi pihak pemiutang LHDN.

Pada 4 Februari lalu, LHDN telah memfailkan notis untuk membankrapkan bekas Perdana Menteri, Najib atas kegagalannya membayar tunggakan cukai pendapatan melebihi RM1.7 bilion.
Menurut notis tersebut, Najib mempunyai tempoh tujuh hari untuk membayar tunggakan termasuk faedah berjumlah RM1,738,804,204.16 bermula semalam. Jumlah itu turut termasuk kos mahkamah sebanyak RM15,000.
Pada 22 Julai 2020, Hakim Mahkamah Tinggi di sini, Datuk Ahmad Bache membenarkan permohonan LHDN bagi mendapatkan penghakiman terus menuntut tunggakan cukai pendapatan tambahan RM1.69 bilion dari tahun 2011 hingga 2017 termasuk penalti daripada Najib.
Hakim itu menyatakan tunggakan cukai pendapatan tambahan itu merupakan hutang kepada negara yang perlu dibayar.
Penghakiman terus ialah keputusan yang dibuat oleh mahkamah berdasarkan hujahan bertulis dan lisan pihak-pihak yang terlibat tanpa perbicaraan penuh dibuat dan saksi-saksi dipanggil memberi keterangan. -K!ONLINE


RON97 naik lagi dua sen, RON95, diesel kekal
Oleh NOR IDAYU BOSRO

5 Mei 2021, 5:04 pm
PUTRAJAYA – Harga runcit petrol RON97 naik dua sen kepada RM2.60 seliter berbanding RM2.58 seliter sebelum ini bagi tempoh bermula 6 Mei hingga 12 Mei depan.
Kementerian Kewangan berkata, harga runcit petrol RON95 pula kekal pada paras RM2.05 seliter manakala harga diesel juga kekal pada paras RM2.15 seliter.
Katanya, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter bagi melindungi pengguna daripada kesan kenaikan harga sebenar minyak di pasaran global.
“Walaupun harga pasaran sebenar bagi kedua-dua produk telah meningkat melebihi paras harga siling yang telah ditetapkan, kerajaan mengekalkan harga runcit RON95 dan diesel buat masa ini,” katanya hari ini.
Katanya, kerajaan akan terus memantau kesan perubahan harga minyak mentah dunia serta mengambil langkah yang bersesuai bagi memastikan kebajikan dan kesejahteraan rakyat terus terpelihara. -K! ONLINE


Penangan ikan salai, pelanggan datang seawal 8 pagi
Oleh HARIS FADILAH AHMAD

5 Mei 2021, 3:06 pm
JERANTUT – Ikan salai yang menjadi antara juadah pilihan dalam bulan Ramadan di daerah ini terus mendapat sambutan menggalakkan apabila permintaannya meningkat berkali ganda pada Ramadan kali ini.
Ikan salai daripada pelbagai jenis ikan seperti patin, tilapia dan sebagainya itu boleh dibuat pelbagai masakan untuk juadah berbuka puasa dan sahur seperti masak lemak kuning cili api.
Peniaga ikan salai, Azman Zainuddin, 50, berkata, boleh dikatakan setiap tahun ketika bulan Ramadan dia dan isteriya, Asrah Ahmad, 47, tidak menang tangan melayan pelanggan yang datang membeli ikan salai di gerainya yang terletak di tepi jalan Jerantut ke Maran, berdekatan Kampung Jerantut Feri di sini.
“Memandangkan permintaan meningkat di bulan puasa saya mula menyalai ikan patin dan tilapia selepas solat Subuh dalam tempoh sejam setengah.
“Biasanya setiap pagi dalam bulan ini, ada pelanggan yang sudah mula menunggu seawal pukul 8 pagi di hadapan gerai untuk membeli ikan salai yang masih panas,” katanya di sini hari ini.
Menurut Azman, permintaan ikan salai yang meningkat secara mendadak sepanjang bulan Ramadan ini menyebabkan ada kalanya bekalan ikan tersebut habis dijual selepas waktu tengah hari dengan purata lebih 30 ekor ikan salai sehari.

Dia memberitahu ikan salai patin dan tilapia dijual dengan harga antara RM55 hingga RM60 sekilogram mengikut manakala ikan sangkar hidup turut dijualnya dengan harga RM17 sekilogram.
Ketika mendedahkan rahsia keenakan ikan salainya, Azman berkata, ikan yang disiang dan dicampur kunyit, serbuk lada dan garam itu disalai di atas bara api kayu terpilih antara satu hingga dua jam.
“Ketika menyalai, aroma asap kayu api pada daging ikan menambat selera pelanggan. Kelazimannya, bagi penduduk di daerah ini gemar memasak lemak pedas campur ikan salai sebagai hidangan berbuka puasa dan tengah hari ketika di bulan lain.
“Kami sentiasa menjaga kualiti ketika menyalai termasuk pemilihan kayu api dan teknik menyalai supaya pelanggan berpuas hati dan akan kembali semula berbelanja di gerai kami,” ujarnya. -K! ONLINE


Serpihan roket China ancam penduduk Bumi
Oleh KOSMO!

5 Mei 2021, 4:00 pm
BEIJING, CHINA – Satu serpihan angkasa lepas bersaiz besar dengan berat mencecah sehingga beberapa tan diramal terhempas ke Bumi dalam tempoh beberapa minggu akan datang, lapor agensi berita United Press International semalam.
Serpihan itu adalah sebahagian daripada roket Long March 5B milik China yang baru-baru ini melancarkan modul pertama stesen angkasa lepasnya.
Serpihan di luar kawalan itu kini berada dalam fasa kemasukan semula dan tidak terbakar dalam atmosfera.
Berdasarkan orbit objek tersebut, titik pendaratan serpihan boleh terjadi di mana-mana sahaja di seluruh dunia.
Insiden itu berlaku kira-kira setahun selepas sebuah roket, juga milik China terhempas ke Bumi.
 Roket itu jatuh ke dalam Lautan Atlantik namun, beberapa serpihannya dilaporkan menjunam ke negara Cote D’Ivoire di rantau Afrika Barat.

Pada masa itu, pakar-pakar angkasa lepas berpendapat bahawa serpihan tersebut merupakan serpihan buatan manusia terbesar pernah jatuh ke Bumi.
Meskipun sehingga kini tiada laporan kematian atau kecederaan serius melibatkan orang awam akibat terkena serpihan angkasa lepas, itu tidak bermaksud objek itu tidak berbahaya. – Agensi


Kelantan tidak pernah mohon perintah ‘lockdown’
Oleh YATIMIN ABDULLAH

5 Mei 2021, 3:21 pm
KOTA BHARU – Kerajaan negeri Kelantan menegaskan tidak pernah mengemukakan sebarang permohonan kepada kerajaan pusat untuk melaksanakan Perintah Kawalan Pergerakan (PKP) yang lebih ketat iaitu ‘lockdown’.
Menteri Besar Kelantan, Datuk Ahmad Yakob berkata, kerajaan negeri hanya mengemukakan laporan justifikasi berkaitan perkembangan terkini situasi Covid-19 di negeri Kelantan.
“Laporan itu bertujuan membolehkan kerajaan pusat untuk menimbang langkah yang bersesuaian dengan keadaan yang sedang berlaku di negeri itu ketika ini iaitu peningkatan kes setiap hari.
“Ia melibatkan laporan mengenai Varian Afrika Selatan B 1.351, kadar kebolehjangkitan (RT) yang masih melebihi 1.0 iaitu 1.21 ketika ini, 16 peratus kes tiada kaitan epidemiologi dalam komuniti, pengurusan sumber manusia dan logistik kesihatan yang semakin meruncing.
“Jika ‘lockdown’ dilaksanakan, banyak perkara yang perlu diambil kira terutamanya dari aspek ekonomi, sosial dan sebagainya,” katanya.
Beliau berkata demikian kepada pemberita selepas menerima sumbangan bantuan mangsa Covid-19 berjumlah RM1 juta daripada Ketua Pegawai Eksekutif Perbadanan Kemajuan Iktisad Negeri Kelantan (PKINK), Ab. Aziz Yunus untuk Tabung Amanah Kebajikan Darul Naim (Tabung Serambi Mekah) di pejabatnya, hari ini.

Terdahulu, media tempatan semalam melaporkan Kelantan telah mengemukan permohonan sebanyak dua kali untuk melaksanakan ‘lockdown’, namun telah ditolak kerajaan pusat.
Langkah itu dikemukakan dalam usaha mengekang penularan Covid-19 di negeri itu yang dilihat membimbangkan.
Mengulas lanjut, Ahmad memberitahu, pandangan daripada pelbagai pihak termasuk Jabatan Kesihatan Negeri dan pasukan keselamatan perlu diambil kira dengan sebaik mungkin jika mahu melaksanakan keputusan itu.
“Setakat ini, Perdana Menteri, Tan Sri Muhyiddin Yasin telah meminta supaya negeri bergerak seiring dengan pusat agar sebarang keputusan dijalankan dengan selari,” ujarnya.-K! ONLINE


Kegiatan curi lori, motosikal dan kabel elektrik tumpas
Oleh SHAMSUL KAMAL AMARUDIN

5 Mei 2021, 3:46 pm
LUMUT – Polis berjaya menumpaskan kegiatan mencuri kenderaan termasuk lori dan kabel elektrik dalam satu serbuan di sebuah rumah dan bengkel dalam ladang kelapa sawit di Changkat Keruing, dekat sini Jumaat lalu.
Dalam serbuan itu, polis turut menahan seorang mekanik berusia 36 tahun yang disyaki menjadi dalang kegiatan itu sejak lebih setahun lalu.
Ketua Polis Daerah Manjung, Asisten Komisioner Nor Omar Sappi berkata, dalam serbuan pukul 9 malam, polis menemui dua kepala lori, empat motosikal dan 106 keratan kabel elektrik dianggarkan keseluruhan bernilai RM50,000 di premis tersebut.
“Siasatan mendapati tiga motosikal itu telah dilaporkan hilang di Sitiawan, Pantai Remis dan Kuala Lumpur manakala sebuah lagi motosikal serta dua kepala lori itu masih disiasat kerana nombor chasis telah diganggu, tetapi kami percaya ia juga dicuri.
“Polis percaya kesemua kenderaan itu dicuri untuk dileraikan sebelum komponennya dijual sebagai alat ganti kenderaan,” katanya pada sidang akhbar di Ibu Pejabat Polis Daerah (IPD) Manjung di sini hari ini.
Menurut Nor Omar, kabel elektrik itu pula dipercayai milik Tenaga Nasional Berhad (TNB) yang dicuri dan pihaknya kini sedang berhubung dengan syarikat tersebut untuk pengesahan.

Beliau berkata, polis percaya kegiatan itu tidak dilakukan suspek seorang diri dan kini sedang menyiasat individu lain yang terlibat.
Katanya, suspek tidak memiliki rekod jenayah dan direman sejak Sabtu lalu hingga Sabtu ini.
Jelasnya, dia disiasat di bawah Seksyen 379A Kanun Keseksaan iaitu mencuri kenderaan bermotor dan Seksyen 431A kanun sama untuk kes melibatkan pemotongan kabel elektrik. – K! ONLINE


Pengurusan jenazah pesakit Covid-19 di Kelantan meningkat
Oleh ROSALWANI CHE SOH

5 Mei 2021, 3:26 pm
KOTA BHARU – Jabatan Bomba dan Penyelamat Malaysia (JPBM) Kelantan telah menguruskan seramai 85 jenazah untuk dikebumikan di tanah perkuburan sejak lebih setahun lalu.
Pengarahnya, Zainal Madasin berkata, meskipun kes Covid-19 mula menular di negara pada tahun lalu, namun hanya 12 orang jenazah pesakit yang diuruskan oleh JPBM Kelantan sepanjang tempoh itu.
Katanya, jumlah pesakit yang meninggal dunia akibat Covid-19 di Kelantan meningkat mendadak dengan 73 jenazah telah diuruskan JPBM Kelantan walaupun tidak sampai pertengahan tahun ini.
“Ini menunjukkan peningkatan yang tinggi berbanding negeri lain dalam pengurusan jenazah yang meninggal dunia akibat Covid-19.
“Peningkatan kes sekali gus menjadikan bilangan kematian juga bertambah di negeri ini. Bomba dan Jabatan Kesihatan Negeri Kelantan (JKNK) sentiasa bersiap sedia untuk menjalankan pengebumian pesakit Covid-19 pada bila-bila masa,” katanya.
Beliau berkata demikian selepas mengagihkan sumbangan 180 kotak kurma daripada Perdana Menteri, Tan Sri Muhyiddin Yassin dan isteri, Puan Sri Noorainee Abdul Rahman untuk petugas barisan hadapan di Pejabat JBPM Kelantan hari ini.

Mengulas lanjut, menurut Zainal, seramai 10 orang anggota Pasukan Khas Bahan Kimia Berbahaya (Hazmat) telah ditempatkan di Balai Bomba Kota Bharu untuk membantu anggota balai itu mengurus jenazah.
“Mereka menjalankan urusan pengebumian secara giliran mengikut pasukan yang ditugaskan.
“Tugasan mereka ini memerlukan kekuatan mental dan fizikal semasa melaksanakan pengurusan jenazah berkenaan sentiasa keadaan baik,” katanya. -K! ONLINE


1,500 pelajar UMT pulang beraya mulai lusa
Oleh MOHD AZLI ADLAN

5 Mei 2021, 4:06 pm
KUALA NERUS – Universiti Malaysia Terengganu (UMT) menguruskan kepulangan 1,500 pelajarnya ke kediaman masing-masing bagi menyambut Hari Raya Aidilfitri mulai lusa.
Timbalan Naib Canselor (Hal Ehwal Pelajar dan Alumni) UMT, Prof. Madya Dr. Hafiz Zakariya berkata, kepulangan pelajar tersebut akan dilakukan secara berperingkat sehingga 12 Mei depan.
“Seramai 600 pelajar UMT akan pulang beraya ke rumah masing-masing dengan menggunakan perkhidmatan bas yang diuruskan pengurusan universiti.
“Pelajar terlibat akan menaiki bas yang disediakan mengikut zon kawasan kediaman masing-masing,” katanya dalam satu kenyataan di sini hari ini.
Beliau berkata, pihaknya dimaklumkan baki 650 pelajar UMT lain pula akan pulang ke kampung masing-masing untuk beraya sama ada dengan kenderaan sendiri mahu pun dijemput penjaga mereka.
Tambah beliau, seramai 250 pelajar pula memilih untuk kekal tinggal di dalam kolej kediaman di dalam kampus untuk menyambut Aidilfitri yang dijadual, Khamis depan.

“Kepulangan semula 1,500 pelajar yang memilih beraya di rumah masing-masing ke kampus UMT di sini pula dijadual antara 16 hingga 20 Mei depan.
“Penghantaran pulang pelajar dan kepulangan semula mereka ke kampus mengikut prosedur operasi standard (SOP) ketat sepertimana yang diarahkan Majlis Keselamatan Negara (MKN),” katanya. – K! ONLINE


Rezeki terpijak buat pencari buluh lemang
Oleh ZAKKINA WATI AHMAD TARMIZI

5 Mei 2021, 3:37 pm
JELEBU – Tiba bulan Ramadan, ia pasti membuka jalan rezeki kepada pencari buluh lemang bagi empat buah perkampungan orang Asli di Chennah, dekat sini.
Salah seorang daripada mereka, Tajudin Asak, 42, berkata, dia telah menerima tempahan untuk mendapatkan buluh dengan permintaan yang disifatkannya sebagai luar biasa sejak awal bulan Ramadan lalu.
Jelasnya, buluh lemang jenis buluh telur antara yang mendapat permintaan tinggi dalam kalangan peraih.
“Seawal pukul 7 pagi hingga 4 petang setiap hari saya keluar untuk mencari buluh lemang yang berkualiti. Saya akan pastikan menerima tempahan terlebih dahulu daripada peraih bagi mengelakkan buluh tersebut rosak dan menjadi kekuningan.
“Saya mampu mencari sebanyak 2,000 batang sehari dan kadang-kala boleh mencecah 3,000 batang jika ada permintaan daripada peraih. Harga yang dijual paling murah adalah 50 sen bagi setiap sebatang buluh,” katanya ketika ditemui Kosmo! di Perkampungan Orang Asli Kampung Tohor, di sini semalam.
Tajudin berkata, dia sudah menjadi pencari buluh lemang sejak 30 tahun lalu dan mampu mendapat sebanyak RM2,000 sebulan untuk tugasnya itu.

Seorang lagi pencari buluh, Rashidah Angak, 39, pula berkata, walaupun kebanyakan pencari buluh lemang adalah lelaki namun dia tidak mempunyai masalah untuk melakukan tugasan itu demi mencari rezeki.
“Saya sudah biasa memotong buluh-buluh ini jadi tiada masalah untuk membantu keluarga. Saya belajar menggergaji buluh lemang ini melalui suami saya. Setiap kali bulan Ramadan dan menjelang Hari Raya Aidilfitri saya mampu memperoleh sebanyak RM1,200 sebulan,” katanya.
Sementara itu, Pengerusi Majlis Pengurusan Komuniti Kampung (MPKK) Kampung Chennah, Rosmadi Arif berkata, Kampung Chennah merupakan pengeluar buluh lemang terbesar bagi daerah Jelebu.
“Bermula awal bulan Ramadan memang penduduk di sini tidak menang tangan menerima tempahan buluh lemang daripada peraih. Kebanyakan peraih membeli sebanyak 3,000 lemang sehari, ada yang dijual di Pasar Chow Kit, Kuala Lumpur dan beberapa lokasi lain di seluruh negara.
“Sebelum ini, perkampungan orang Asli di sini memang menjadi ‘port’ peraih mendapatkan produk sayur kampung untuk dijual di bandar-bandar besar namun kedatangan Ramadan memberi pendapatan luar biasa kepada penduduk Orang Asli di sini dan setakat ini buluh lemang mencukupi untuk memenuhi permintaan,” ujarnya.
Menurutnya terdapat empat buah Perkampungan orang Asli yang menjadi rebutan peraih untuk mendapatkan buluh lemang iaitu di Kampung Tohor, Kampung Dusun Kubur, Kampung Jeram Lesong dan Kampung Bertam. -K! ONLINE


Gambar resolusi tinggi Hajarul Aswad didedahkan
Oleh KOSMO!

5 Mei 2021, 3:01 pm
MEKAH –  Pengurusan Besar Hal Ehwal Dua Masjid Suci telah mendokumentasikan gambar Hajarul Aswad di Kaabah yang dirakam menggunakan teknologi resolusi tinggi  Fox Stack Panorama berkapasiti 49,000 megapiksel, lapor akhbar Saudi Gazette semalam.
Pihak berkuasa berkenaan dalam satu kenyataan di laman Twitter rasminya  memaklumkan,  foto beresolusi tinggi itu dirakam di tanah suci Mekah.
Gambar Hajarul Aswad menjadi tular di internet dengan tanda pagar #BlackStone trending di Twitter. Orang ramai mula berkongsi foto batu itu yang tidak pernah dilihat sebelum ini.
Gambar tersebut dirakam menggunakan proses rumit dan mengambil masa 60 jam untuk disiapkan.
Fokus Stack Panorama menggunakan teknologi yang menggabungkan imej dengan tahap kejelasan berbeza bagi menghasilkan imej dengan ketepatan paling tinggi.

Hajarul Aswad atau batu hitam itu diturunkan dari syurga seperti yang tertulis dalam hadis Nabi Muhammad (S.A.W.).

Ia menjadi tanda permulaan dan pengakhiran tawaf bagi jemaah haji dan umrah.
Batu hitam tersebut diletakkan pada ketinggian satu setengah meter dari tanah dan memiliki warna hitam kemerah-merahan.
Ia dikelilingi bingkai berwarna perak yang diletakkan bagi melindungi batu itu dan diharumkan dengan minyak wangi lima kali sehari. -Agensi
Batu ini dilindungi bingkai berwarna perak. -Saudi Gazette


Jualan harumanis Perlis mampu cecah RM66.9 juta
Oleh SUBKHI SUDARJI

5 Mei 2021, 3:57 pm
PUTRAJAYA – Jabatan Pertanian menyasarkan sebanyak 3,336 tan metrik buah mangga harumanis Perlis dapat dipasarkan secara dalam talian sehingga Jun depan dengan nilai jualan mampu mencecah RM66.9 juta.
Ketua Pengarah Pertanian, Datuk Mohd. Nasir Warris berkata, setakat ini, nilai jualan semasa merekodkan jumlah RM29.3 juta dengan melibatkan pengeluaran buah sebanyak 1,174.70 metrik tan dan dijangka akan terus ditingkatkan seiring pengeluaran buah berkenaan.
Menurutnya, pihaknya yakin sasaran itu dapat dicapai memandangkan buah berkenaan kini sudah mula dijual secara dalam talian walaupun dalam tempoh Perintah Kawalan Pergerakan (PKP).
“Meskipun dalam tempoh PKP, namun dengan adanya platform yang disediakan ini membolehkan orang ramai menikmati buah berkenaan,” katanya dalam sidang akhbar di pejabatnya, di sini hari ini.
Beliau berharap orang ramai dapat terus memberikan sokongan kepada 2,415 petani di Perlis dengan membeli hasil tanaman mereka.
Katanya, buah mangga harumanis itu ditanam di ladang seluas 1,575 hektar dan daripada jumlah itu sebanyak 1,334 hektar sudah mula mengeluarkan hasil.

“Jumlah hasil yang dinyatakan ini bagaimanapun tidak termasuk dengan petani atau individu yang menanam pokok berkenaan di sekeliling rumah masing-masing,” katanya.
Sementara itu, Mohd. Nasir berkata, bagi menggalakkan jualan mangga harumanis, pihaknya turut menjalinkan kerjasama dengan beberapa syarikat kurier di negara ini bagi menghantar buah berkenaan kepada pembeli dalam keadaan yang masih segar.
“Kalau lihat pada tahun lalu ketika pertama kali jual secara dalam talian, buah yang tiba kepada pembeli sangat lewat serta ada yang menerima buah berkenaan dalam keadaan rosak.
“Berdasarkan pengalaman terdahulu, kita jalinkan kerjasama dengan syarikat kurier bagi menyediakan satu pengangkutan khas untuk menghantar mangga harumanis ini tanpa bercampur dengan barang penghantaran lain,” katanya. -K! ONLINE


Jaringan Prihatin bantu B40 miliki telefon pintar, internet
Oleh NOR IDAYU BOSRO

5 Mei 2021, 3:14 pm
PUTRAJAYA – Kerajaan melancarkan Program Jaringan Prihatin berjumlah RM3.5 bilion bagi membantu golongan berpendapatan 40 peratus terendah (B40) memiliki alat peranti telefon pintar serta capaian internet.
Perdana Menteri, Tan Sri Muhyiddin Yassin berkata, program itu dijangka dapat memanfaatkan kira-kira 8.5 juta rakyat daripada kumpulan B40 agar mereka tidak tersisih dan ketinggalan dalam arus digitalisasi di negara ini.
Beliau berkata, kerajaan sedar, selain jurang rangkaian internet, masih terdapat juga jurang kemampuan kewangan untuk kumpulan itu memperoleh capaian internet.
Bahkan, katanya, kos telefon pintar juga menelan sebahagian besar pendapatan bulanan isi rumah yang berpendapatan rendah.
“Bagi mendepani realiti mencabar ini, kerajaan hari ini melancarkan Program Jaringan Prihatin berjumlah RM3.5 bilion yang dapat membantu mereka memiliki telefon pintar atau menikmati bantuan pelan jalur lebar internet.
“Daripada jumlah keseluruhan RM3.5 bilion ini, kerajaan akan membelanjakan sejumlah RM2 bilion manakala syarikat telekomunikasi dan penyedia perkhidmatan pula akan memberi sumbangan tambahan berjumlah RM1.5 bilion, terutamanya dalam bentuk data percuma,” katanya.

Beliau berkata demikian ketika melancarkan program itu di Kementerian Kewangan yang turut disiarkan secara maya di laman sosial Facebook Menteri Kewangan, Tengku Datuk Seri Zafrul Tengku Abdul Aziz, hari ini.
Perdana Menteri berkata, kerajaan juga akan mempercepatkan penyediaan infrastruktur 5G dengan pelaburan swasta melalui usaha Digital Nasional Berhad yang dianggar bernilai RM15 bilion.
“Insya-Allah usaha-usaha ini akan membantu mengurangkan jurang liputan dan kelajuan dalam tempoh lima tahun akan datang,” katanya. -K! ONLINE


Rampasan tunggul kayu ikut undang-undang
Oleh ROSLIZA MOHAMED

6 Mei 2021, 10:56 pm
KOTA BHARU – Jabatan Perhutanan Negeri Kelantan (JPNK) menafikan dakwaan bahawa rampasan longgokan tunggul kayu pelbagai spesis di Tanah Merah baru-baru ini tidak mengikut undang-undang seperti yang ditularkan oleh pengusaha premis tersebut.
Pengarahnya, Abdul Khalim Abu Samah berkata, pihaknya menyita produk kraftangan itu mengikut undang-undang dan kes itu akan dirujuk kepada Timbalan Pendakwa Raya Negeri Kelantan setelah kertas siasatan siap.
Katanya, kesalahan yang dilakukan pemilik premis itu tertakluk kepada Seksyen 84(1) Akta Perhutanan Negara 1984 iaitu memiliki hasil hutan secara menyalahi undang-undang.
“Ketika serbuan dijalankan, lelaki itu tidak dapat mengemukakan sebarang dokumen yang sah daripada JPNK berhubung dengan pemilikan hasil hutan yang berada dalam kawasan premis.
“Sehubungan dengan itu, kompaun mengikut Seksyen 10 (2) Akta Perhutanan Negara 1984 iaitu kesalahan yang boleh dikompaun di bawah subseksyen (1) dikeluarkan selepas didapati melakukan kesalahan bagi pertama kali,” katanya ketika dihubungi Kosmo! hari ini.

Kosmo! Online sebelum ini melaporkan, JPNK merampas kira-kira 10 tan tunggul, kulit, bongkah kayu dan produk hasil hutan dalam tiga serbuan berasingan di sebuah kilang kayu serta dua premis di sini baru-baru ini.

Dalam serbuan itu, ketiga-tiga syarikat perniagaan itu didapati menyimpan hasil hutan seperti kayu jenis tembusu, damar minyak dan mahogani tanpa dokumen yang sah dari JPNK pada 29 April hingga 1 Mei lalu.
Selepas serbuan itu dijalankan, tular pula di media sosial dakwaan bahawa JPNK tidak berhati perut dengan membuat rampasan kayu di sebuah premis tanpa mengeluarkan sebarang notis. – K! ONLINE


Kanak-kanak beli aiskrim RM10,714
Oleh KOSMO!

6 Mei 2021, 10:42 pm
BROOKLYN, New York – Seorang kanak-kanak lelaki berusia 4 tahun yang merupakan peminat setia kartun SpongeBob SquarePants tanpa sengaja telah membeli aiskrim karakter tersebut berjumlah AS$2,600 (RM10,714) melalui laman web Amazon, lapor akhbar New York Post kelmarin.
Bagaimanapun, seorang individu baik hati kemudian mewujudkan kutipan derma online menerusi laman web GoFundMe bagi membantu membiayai kos tersebut.
Menurut halaman kutipan dana itu, peminat cilik SpongeBob bernama Noah itu membeli aiskrim SpongeBob untuk dihantar ke rumah ibu saudaranya.
Ia terdiri daripada 51 bekas aiskrim mengandungi 918 batang aiskrim di dalamnya.
Biarpun kesilapan tersebut nampak comel, Amazon bagaimanapun tidak menerima pemulangan semula aiskrim tersebut dan ibu Noah, Jennifer Bryant terpaksa membayar harga aiskrim itu.
Pembelian tanpa sengaja kanak-kanak itu berjaya dibayar sepenuhnya apabila orang ramai bermurah hati memberikan sumbangan kepada Bryant berjumlah AS3,675 (RM15,150).

“Terima kasih atas kemurahan hati anda semua,” tulis wanita itu pada halaman tersebut. Dia menambah, lebihan kutipan dana itu akan digunakan untuk rawatan anaknya yang menghidap autisme.
Insiden tersebut bukan yang pertama membabitkan perbelanjaan secara sembunyi.
Sebelum ini, seorang wanita di Connecticut terkejut apabila anak lelakinya yang berusia 6 tahun menggunakan kad kreditnya berjumlah AS16,000 (RM65,960) untuk membeli  permainan video. -Agensi


Kematian berkaitan alkohol di Britain tertinggi semasa ‘lockdown’
Oleh KOSMO!

6 Mei 2021, 9:25 pm
LONDON – Kematian berkaitan alkohol di England dan Wales mencatat angka tertinggi dalam tempoh  20 tahun disebabkan peningkatan mendadak  yang berlaku semasa perintah berkurung Covid-19 atau lockdown  dilaksanakan, demikian menurut data kerajaan  hari ini.
Angka daripada Pejabat Statistik Nasional (ONS) itu menunjukkan terdapat 7,423 kematian akibat penyalahgunaan alkohol pada tahun lalu, meningkat 20 peratus berbanding 2019.
Peningkatan mendadak itu didorong pertambahan 17 peratus pada suku kedua selepas Britain melaksanakan perintah berkurung Covid-19 pertama pada Mac 2020 dengan peningkatan 22 dan 28 peratus direkodkan pada suku berikutnya.
Angka ONS itu menggariskan bahawa sebahagian besar kematian mempunyai kaitan dengan ketagihan alkohol jangka panjang panjang termasuk penyakit hati, keracunan alkohol dan kecelaruan mental serta tingkah laku akibat penggunaan alkohol.
“Kematian tersebut bukan tidak boleh dielakkan tetapi merupakan antara kesan tidak langsung disebabkan  pandemik Covid-19,” kata ketua Institut Kajian Alkohol, Sadie Boniface. – AFP


Bayar RM6,180 sebulan untuk tidur siang
Oleh KOSMO!

6 Mei 2021, 10:39 pm
WASHINGTON – Sebuah firma  Amerika Syarikat menawarkan bayaran gaji AS$1,500 (RM6,180) sebulan untuk pekerjaan sebagai pengulas tidur siang, lapor United Press International (UPI) kelmarin.
Calon yang diterima perlu perlu tidur siang pada setiap hari selama 30 hari dan merekodkan pengalaman mereka.
EachNight.com yang  menawarkan perbandingan tilam, cadar dan barangan lain menyatakan, pihaknya sedang meneliti kebaikan dan keburukan tidur siang dan mencari mereka yang gemar tidur siang untuk merekodkan waktu rehat itu.
“Bagi tempoh 30 hari, pasukan pengulas dikehendaki mengambil bahagian dalam pelbagai eksperimen bagi menguji teori seperti tempoh tidur siang menjadikan badan paling segar, kesan tidur siang kepada tahap keletihan badan, kesan tidur siang kepada ingatan, motivasi dan produktiviti,” demikian kata syarikat tersebut.
Pengulas akan diminta untuk membuat panggilan video sebelum dan selepas setiap sesi tidur untuk mendokumenkan pengalaman tersebut.
Syarikat tersebut mencari lima individu untuk mengisi kekosongn jawatan dan permohonan boleh dibuat sehingga 31 Mei ini menerusi laman web syarikat tersebut. -Agensi


Thailand jual pelancongan vaksin ke AS
Oleh KOSMO!

6 Mei 2021, 10:00 pm
BANGKOK – Agensi pelancongan Thailand menjual ‘pakej pelancongan vaksin Covid-19’  ke Amerika Syarikat (AS) selepas ramai penduduknya yang kaya raya tidak sanggup menunggu untuk mendapatkan pelalian, lapor akhbar South China Morning Post kelmarin.
Pelancongan tersebut memperlihatkan jurang antara negara maju seperti AS melaksanakan kempen vaksinasi dengan pantas manakala negara membangun masih menunggu untuk mendapatkan vaksin.
Syarikat pelancongan Thailand, Unithai Trip menawarkan pakej berharga antara 75,000 baht (RM9,918) hingga  200,000 baht (RM26,448) untuk perjalanan ke Los Angeles dan New York  dengan harga berbeza mengikut jarak masa antara dos pertama dan kedua.
Pemilik Unithai Trip, Rachapol Yamsaeng berkata, 90 peratus pelanggannya mahukan suntikan vaksin Pfizer yang memerlukan selang masa 20 hari bagi kedua-dua dos.
Tambahnya, satu kumpulan pelancong vaksin dijangka berlepas minggu hadapan.
Lawatan tersebut boleh memberikan keuntungan kepada agensi pelancongan Thailand yang merudum akibat pandemik Covid-19.

Rachapol berkata,  semua agensi pelancongan sedang menghadapi tempoh sukar ketika ini dan mereka akan melakukan apa sahaja untuk kembali bangkit.
Jurucakap kedutaan AS di Bangkok bagaimanapun enggan memberikan komen namun laman web Jabatan Negara menyenaraikan pelancongan bermotifkan kesihatan adalah dibenarkan.
AS bukan satu-satunya destinasi yang ditawarkan Thailand. Sebuah lagi agensi, Udachi mengiklankan percutian 23 hari di Rusia untuk mendapatkan suntikan vaksin Sputnik V pada  harga 210,000 baht (RM27,764).
Program imunisasi Thailand dijangka bemula Jun ini menggunakan vaksin AstraZeneca keluaran tempatan. -Agensi


YWP pintas kerenah birokrasi bantu warga kota terhimpit
Oleh SITI AMINAH MOHD YUSOF

6 Mei 2021, 9:20 pm
KUALA LUMPUR – Yayasan Wilayah Persekutuan (YWP) berhasrat memintas kerenah birokrasi sekali gus menjadi pemudah cara bagi membantu warga kota yang ditimpa kesusahan.
Pengerusinya, Tan Sri Annuar Musa berkata, pihaknya sentiasa mencari ruang dan peluang untuk membantu golongan Wilayah Persekutuan yang tidak berkemampuan melalui pelbagai aktiviti atau program pembangunan merangkumi aspek pendidikan, ekonomi, sosial, agama, dan teknologi.
“Ia melibatkan bantuan jangka pendek dan jangka panjang dan kita berharap sistem penyampaian YWP terus sampai kepada golongan sasar tanpa melalui kerenah birokraksi yang panjang.
“Hasrat ini dapat dicapai jika kita menzahirkan sikap cakna semaksimum mungkin serta sungguh-sungguh membantu warga kota yang dihimpit masalah dan ia datang dari hati yang luhur dan bukan dibuat-buat,” katanya kepada pemberita pada Majlis Berbuka Puasa YWP di sini hari ini.
Pada majlis tersebut, YWP menyampaikan bantuan awal Institusi Pengajian Tinggi (IPT) bernilai antara RM500 dan RM5,000 kepada 15 penerima daripada keluarga berpendapatan rendah yang berjaya melanjutkan pengajian ke IPT awam atau swasta di dalam dan luar negara.
Annuar menyampaikan sumbangan kepada seorang penerima bantuan awal melanjutkan pelajaran ke IPT.
Beliau yang juga Menteri Wilayah Persekutuan berkata, sehingga kini, YWP telah membantu seramai 4,300 pelajar di Wilayah Persekutuan Kuala Lumpur, Putrajaya, Labuan dengan nilai bantuan keseluruhan mencecah RM3.2 juta.

YWP turut memperuntukkan sumbangan Bantuan Makanan Sekolah Menengah sebanyak RM2.5 juta bernilai RM5 sehari kepada 2,500 murid sekolah menengah di Wilayah Persekutuan yang terdiri daripada keluarga berpendapatan rendah pada tahun ini.
Katanya, YWP turut memperuntukkan pemberian Skim Biasiswa Khas Anak Wilayah berjumlah RM1 juta untuk murid tingkatan 1 hingga 5 di Wilayah Persekutuan dari keluarga kurang berkemampuan yang cemerlang pada kadar bermula RM960 hingga RM2,000 setahun.
“YWP juga turut menyalurkan keuntungan perniagaan melalui pelbagai program bantuan dan sokongan antaranya bantuan bencana, skim khairat kematian, bantuan Covid-19, bantuan khas perniagaan dan projek usahawan anak muda kota.
“Satu daripada program yang memberi impak besar tahun ini ialah Program [email protected] melibatkan pemberian 5,750 kampit beras seberat 5 kilogram setiap minggu kepada warga Wilayah Persekutuan bermula Februari lalu yang setakat ini melibatkan perbelanjaan berjumlah RM1 juta,” ujarnya. – K! ONLINE


India berdepan gelombang baharu pandemik Covid-19
Oleh KOSMO!

6 Mei 2021, 9:01 pm
NEW DELHI – India yang terjejas  teruk akibat Covid-19 perlu bersedia menghadapi gelombang baharu pandemik dan memerlukan bekalan oksigen dari  negara-negara lain.
India yang kini berdepan kekurangan bekalan oksigen dan katil,  merekodkan 3,780 lagi kematian akibat Covid-19 dengan 382,000 jangkitan baharu semalam.
Menurut ketua penasihat saintifik kerajaan, K Vijay Raghavan, negara yang mempunyai  populasi 1.3 bilion itu perlu lebih bersedia berdepan masalah lebih besar selepas mencatatkan lebih 20 juta kes setakat ini.
“Gelombang ketiga tidak dapat dielakkan ekoran kadar penularan yang tinggi. Bagaimanapun, masih belum jelas bila fasa tersebut akan berlaku dan kita harus bersedia,” katanya.
Biarpun kerajaan berdepan kritikan ketika pesakit-pesakit Covid-19 mati di tepi jalan di luar sebilangan hospital akibat kekurangan katil, bekalan oksigen dan peralatan perubatan dari Amerika Syarikat, Perancis, Britain, Rusia dan beberapa negara lain sudah tiba di India.
Negara itu memerlukan lebih banyak bekalan oksigen bagi mengelak lebih banyak kematian berlaku sehingga jumlah kes stabil.

“Kita tidak mempunyai bekalan oksigen yang cukup. Jika bekalan oksigen mencukupi, kita boleh menyelamatkan banyak nyawa,” kata seorang pegawai tinggi  kerajaan.
India merupakan pembekal ubat remdesivir terbesar tahun lalu ketika wabak Covid-19   menular namun menghentikan pengeluaran selepas berdepan gelombang pertama. -AFP


Peluang melancong ke angkasa lepas 20 Julai ini
Oleh KOSMO!

6 Mei 2021, 9:30 pm
NEW YORK – Syarikat pengeluar aeroangkasa, Blue Bezos Origin akan menghantar kru pertamanya ke angkasa lepas pada 20 Julai ini dan menawarkan satu tempat duduk untuk pembelian tiket secara online, kata syarikat itu dalam satu kenyataan.
Perjalanan tersebut akan mengambil masa sepuluh minit dengan empat penumpang dibawa mengelilingi garis Karman yang menandakan sempadan yang  antara atmosfera Bumi  dan angkasa lepas..
“Kami telah menyempurnakan kemampuan kapal angkasa kami untuk dilancar ke angkasa lepas dan kembali mendarat di bumi.
“Ini adalah kali pertama kapal angkasa New Shepard bakal memulakan perjalanan dengan membawa angkasawan,” kata klip video yang turut disertakan dalam pengumuman itu.
Roket kembali guna tersebut  dinamakan sempena Alan Shepard  yang merupakan warga Amerika Syarikat (AS) pertama pergi ke angkasa lepas enam puluh tahun  lalu.
New Shepard berjaya melepasi  15 ujian teknikal di Pergunungan Guadalupe, Texas Barat.

Selepas berlepas, kapsul yang boleh membawa hingga enam anak kapal, akan terpisah daripada  roket utama dan berada  empat minit pada ketinggian melebihi 100 kilometer dari Bumi.
Penumpang kapal angkasa akan mengalami situasi graviti sifar sepanjang dan dapat melihat lengkungan Bumi dari atas angkasa.
Blue Origin memaklumkan pemenang bidaan tiket secara online  itu akan diumumkan pada  12 Julai ini. – Agensi


Maqis serah rampasan ayam, daging sejuk beku kepada Zoo Negara
Oleh SUBKHI SUDARJI

6 Mei 2021, 9:10 pm
PUTRAJAYA – Jabatan Perkhidmatan Kuarantin dan Pemeriksaan Malaysia (Maqis) menyumbangkan sembilan tan atau 740 karton ayam sejuk beku dan 520 kilogram daging kerbau sejuk beku kepada Zoo Negara sebagai bekalan makanan haiwan di situ.
Maqis dalam satu kenyataan berkata, bekalan makanan itu adalah hasil rampasan yang telah dilucuthakkan membabitkan kes dari bulan Januari sehingga Mac lalu.
“Secara keseluruhannya, Maqis menyumbangkan sejumlah RM78,000 nilai rampasan ayam sejuk beku yang dianggarkan bernilai RM72,000 dan daging kerbau sejuk beku (RM6,000) yang datangnya dari negara India.
“Kesemua ayam sejuk beku ini telah ditahan semasa cuba dibawa masuk dari negara jiran ke Malaysia melalui pintu masuk Bukit Kayu Hitam Kedah, manakala daging kerbau sejuk beku pula adalah dari negara India melalui pintu masuk NBCT, Pulau Pinang,” katanya di sini hari ini.
Terdahulu, serahan sumbangan bekalan makanan kepada Zoo Negara itu disempurnakan oleh Timbalan Menteri Pertanian (I), Datuk Seri Ahmad Hamzah di Wisma Tani hari ini.
Maqis berkata, pihaknya komited membantu Zoo Negara dalam memastikan bekalan makanan haiwan mencukupi selain terus memastikan isu-isu yang melibatkan aspek halal dan keselamatan makanan.

“Begitu juga dari aspek kawalan penyakit dan risiko kemasukan perosak merbahaya yang boleh mengancam industri pertanian dan penternakan negara dapat dibendung serta dikawal.
“Inisiatif ini diharap dapat membantu pihak Zoo Negara dari segi bekalan makanan haiwan supaya dapat menampung bekalan makanan di Zoo Negara,” katanya. – K! ONLINE


Status Terbuka Malaysia diketahui dalam masa terdekat
Oleh MUHAMMAD HELMEE RAMLI

6 Mei 2021, 8:48 pm
PERSATUAN Badminton Malaysia (BAM) masih belum membuat keputusan berhubung status kejohanan Terbuka Malaysia yang sepatutnya berlangsung 25 hingga 30 Mei ini.
Presiden BAM, Tan Sri Mohamad Norza Zakaria berkata, pihaknya masih mengadakan perbincangan dengan beberapa agensi termasuk Persekutuan Badminton Dunia (BWF) berhubung perkara itu.
Beliau turut menjelaskan, BAM perlu mendapatkan persetujuan ramai pihak sebelum membuat keputusan dalam tempoh 48 jam sama ada Terbuka Malaysia diteruskan ataupun tidak.
“Kami masih berbincang mengenai perkara ini dan diharapkan ada keputusan yang meletakkan keselamatan serta kepentingan semua orang sebagai keutamaan.
“Apa sahaja keputusan yang kita buat nanti, ia adalah berpandukan MKN (Majlis Keselamatan Negara), KKM (Kementerian Kesihatan Malaysia), KBS (Kementerian Belia dan Sukan) serta KBS.
“Harap bersabar dan saya fikir dalam tempoh beberapa hari, mungkin 48 jam keputusan akan diketahui. Kami perlu ambil pandangan beberapa pihak terlebih dahulu,” katanya.

Beliau berkata demikian selepas majlis menandatangani perjanjian penajaan antara BAM dan BP Healthcare Group di Akademi Badminton Malaysia (ABM), Bukit Kiara semalam.
Norza yang juga Presiden Majlis Olimpik Malaysia (MOM) berharap pihaknya diberikan kemudahan memandangkan Terbuka Malaysia akan dijalankan secara gelembung sukan.
“Sebagai penganjur, kita akan minta satu kemudahan kerana kejohanan akan menggunakan konsep gelembung sukan. Seperti saya cakap, kita ada peraturan yang terpaksa kita ikut,” ujarnya.
Dalam perkembangan lain, badan induk sukan badminton negara itu menandatangani perjanjian selama setahun bersama BP Healthcare Group dengan nilai RM5 juta.


Kebenaran 70 peratus kapasiti jemaah masjid bandar di Kelantan
Oleh ROSLIZA MOHAMED

6 Mei 2021, 7:13 pm
KOTA BHARU – Majlis Agama Islam dan Adat Istiadat Melayu Kelantan (Maik) membenarkan solat sunat tarawih, fardu dan Jumaat di masjid bandar, negeri serta jajahan di seluruh negeri bermula hari ini.
Yang Dipertua Maik, Tengku Tan Sri Mohamad Rizam Tengku Abdul Kadir berkata, kebenaran itu diberikan dengan 70 peratus daripada kapasiti masjid selepas penjarakan saf sejauh dua meter.
Katanya, ia bertujuan bagi memberi peluang kepada muslimin dan muslimat untuk beribadah di masjid-masjid tersebut di hari-hari terakhir bulan Ramadan tahun ini.
“Memandangkan kes Covid-19 yang telah menunjukkan penurunan di Gua Musang, maka pelaksanaan solat Jumaat, solat fardu dan solat tarawih di masjid-masjid mukim jajahan dibenarkan dengan 70 peratus daripada kapasiti masjid selepas penjarakan dua meter.
“Bagi semua masjid mukim, surau dan musolla selain di daerah Gua Musang, masih ditutup untuk semua aktiviti. Bagaimanapun, imam tua, imam muda, bilal dan sial dikehendaki hadir bertugas untuk solat Jumaat, solat fardu dan solat tarawih di masjid serta surau masing-masing,” katanya dalam satu kenyataan hari ini.
Menurutnya yang juga Tengku Temenggung Kelantan, aktiviti-aktiviti lain termasuk tazkirah, tadarus al-Quran, iktikaf dan lain-lain masih tidak dibenarkan.

Katanya, kebenaran itu telah mendapat perkeman daripada Sultan Kelantan, Sultan Muhammad V, seperti peruntukan Perkara 6 (1) Undang-undang Perlembagaan Tubuh Kerajaan Kelantan.
“Oleh itu, pihak Maik amat mengharapkan kerjasama daripada semua pihak terutama umat Islam secara amnya dalam melaksanakan ketetapan ini.
“Tindakan sewajarnya akan diambil di atas kegagalan untuk mematuhi prosedur operasi standard (SOP) ini,” katanya. – K! ONLINE


AstraZeneca: Lokasi luar Lembah Klang diumum minggu depan
Oleh MOHD. HUSNI MOHD. NOOR

6 Mei 2021, 8:46 pm
PUTRAJAYA – Beberapa lokasi baharu bagi agihan vaksin jenis AstraZeneca di luar Lembah Klang akan diumumkan minggu depan.
Perkara itu dimaklumkan Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar menerusi ciapan di akaun Twitter rasminya petang tadi.
Khairy Jamaluddin yang juga Menteri Sains, Teknologi dan Inovasi berkata, lokasi baharu itu akan diumumkan Jawatankuasa Jaminan Akses Vaksin (JKJAV) minggu depan.
“JKJAV juga akan mengumumkan butiran lanjut bagi agihan seterusnya vaksin itu minggu depan,” katanya.
Fasa pertama agihan vaksin AstraZeneca sebanyak 268,600 dos bermula semalam membabitkan empat PPV di sekitar Lembah Klang.
Empat lokasi PPV suntikan vaksin AstraZeneca itu termasuk Universiti Malaya, Pusat Dagangan Dunia Putra (PWTC), Shah Alam Ideal Convention Centre dan Universiti Kebangsaan Malaysia (UKM).

Sebelum ini, Khairy Jamaluddin memaklumkan agihan vaksin AstraZeneca secara sukarela akan diperluaskan ke seluruh negara dan ia masih kekal menggunakan konsep ‘siapa cepat, dia dapat’. – K! ONLINE


Transformasi digital negara harus bersifat inklusif
6 Mei 2021, 8:24 pm
PETALING JAYA – Suruhanjaya Komunikasi dan Multimedia Malaysia (MCMC) bersetuju bahawa agenda transformasi digital negara harus bersifat inklusif dengan melibatkan semua lapisan masyarakat dan merentasi pelbagai aspek kehidupan.
MCMC dalam satu kenyataan berkata, transformasi digital ini akan mewujudkan peluang baharu untuk pembangunan ekonomi dan kemajuan sosial.
“Antaranya seperti, Program Jaringan Prihatin yang dilancarkan Perdana Menteri, Tan Sri Muhyiddin Yassin semalam bagi membantu mengupayakan seramai 8.5 juta
rakyat Malaysia dalam kumpulan B40 termasuk para pelajar untuk mengadaptasi dan terlibat dalam agenda transformasi ini.
“Selain itu, tambahan dana bagi Program Strategik Memperkasa Rakyat dan Ekonomi (PEMERKASA) sebanyak RM500 juta untuk program ini yang menjadikan peruntukan daripada kerajaan berjumlah RM2 bilion bertujuan membantu rakyat daripada keluarga kumpulan B40 untuk memiliki telefon pintar ataupun menikmati bantuan pelan jalur lebar Internet untuk digunakan bagi aktiviti seharian dan pendidikan,” katanya dalam satu kenyataan di sini hari ini.
Jelasnya lagi, sebanyak 910 buah Pusat Internet Komuniti (PIK) yang diselia oleh MCMC di seluruh negara akan turut membantu untuk meningkatkan kemahiran dan literasi digital, terutamanya dalam kalangan masyarakat luar bandar.
Mengulas lanjut, katanya, turut terlibat sebanyak 12 buah syarikat penyedia perkhidmatan telekomunikasi di negara telah berganding bahu dalam menjayakan agenda kesalinghubungan digital dan membantu menyediakan kemudahan dalam pelbagai bentuk seperti subsidi pakej Internet ataupun bantuan alat peranti.

“Kesemua inisiatif ini adalah langkah proaktif yang dilaksana bagi memastikan kebolehcapaian digital yang lebih baik untuk rakyat, sejajar dengan inisiatif yang telah pun dimulakan sebelum ini.
“Transformasi digital ini juga akan memastikan tiada sesiapa yang terpinggir,” ujarnya. – K! ONLINE


Jawi lancar Pelan Strategik 2021- 2025
Oleh MOHD. HUSNI MOHD. NOOR

6 Mei 2021, 8:06 pm
PUTRAJAYA – Jabatan Agama Islam Wilayah Persekutuan (Jawi) hari ini melancarkan Pelan Strategik Jawi 2021- 2025 yang menggariskan tujuh teras utama.
Majlis pelancaran pelan strategik itu disempurnakan Menteri di Jabatan Perdana Menteri (Hal Ehwal Agama) Datuk Seri Dr. Zulkifli Mohamad al-Bakri, hari ini.
Menurut Jawi, tujuh teras utama berkenaan termasuk memperkasakan agenda dakwah secara bersepadu, inovatif dan menyeluruh; memperkasakan pengurusan pendidikan yang holistik bagi melahirkan insan berdaya saing, berilmu dan berakhlak mulia serta memperkasakan tadbir urus institusi masjid, surau dan tanah perkuburan Islam.
“Teras utama lain adalah memperkukuhkan pelaksanaan dan penguatkuasaan undang-undang syariah untuk kesejahteraan ummah; memperkasakan hal ehwal kekeluargaan Islam untuk kesejahteraan ummah; memantapkan penyelidikan dan perancangan strategik jabatan serta memperkasakan pengurusan organisasi dan pembangunan fizikal untuk kelestarian jabatan,” katanya menerusi kenyataan akhbar hari ini.
Katanya, turut diperkenalkan bersama pelan strategi itu adalah nilai-nilai bersama JAWI iaitu Jiwa Juara, Akauntabiliti, Wibawa dan Insaniah.
Jelasnya lagi, Pelan Strategik Jawi 2021-2025 bertujuan mendokong misi bagi memperkasakan pengurusan hal ehwal Islam secara efisien dan efektif berteraskan Maqasid Syariah untuk kesejahteraan ummah khususnya di Wilayah-wilayah Persekutuan.

Ia digubal dengan mengambil kira fungsi Jawi sebagai pelaksana kepada dasar-dasar yang ditetapkan oleh Majlis Agama Islam Wilayah Persekutuan (MAIWP) serta selaras dengan dasar-dasar semasa kerajaan. – K! ONLINE


MEDAC sasar RM150,000 jualan sempena BJMR
Oleh SUBKHI SUDARJI

6 Mei 2021, 6:39 pm
PUTRAJAYA – Kementerian Pembangunan Usahawan dan Koperasi (MEDAC) menyasarkan nilai jualan sebanyak RM150,000 mampu diraih usahawan menerusi Bazar Jualan Murah Raya (BJMR) sempena Aidilfitri tahun ini.
Timbalan Menterinya, Datuk Mas Ermieyati Samsudin berkata, seramai 56 para usahawan, koperasi, pengusaha kendera saji serta penjaja dan peniaga kecil mengambil bahagian pada program yang bermula hari ini hingga 9 Mei nanti.
Menurutnya, BJMR MEDAC kali ini diadakan secara hibrid di mana pembeli mempunyai pilihan sama ada datang sendiri ke bazar atau melayari platform e-dagang Warungku atau JimatBiz bagi membeli barangan jualan.
“Program seumpama ini merupakan satu pemangkin untuk merancakkan ekonomi dan meningkatkan keyakinan usahawan serta koperasi dengan potensi pasaran domestik yang terus berkembang,” jelasnya.
Beliau berkata demikian pada program soft launch dan walkabout bazar tersebut di ruang legar, Auditorium Cempaka Sari, Presint 3, di sini hari ini.
Mas Ermieyati berkata, seramai 11,000 pengunjung terutamanya di sekitar Putrajaya dijangka menghadiri BJMR bagi mendapatkan barangan keperluan harian.

“Inilah masa terbaik untuk kita sama-sama membantu rakyat mendapatkan barangan dengan harga yang murah terutamanya dalam situasi ketika ini.
“Banyak produk dijual berkualiti dan harga yang lebih murah, jadi saya melihat ia akan memberi lebih penjimatan kepada persiapan keluarga menyambut Syawal nanti,” jelasnya.
BJMR merupakan inisiatif strategik kementerian selari dengan pelan Transformasi Koperasi (TransKoM) 2021-2025 yang dilancarkan Perdana Menteri, Tan Sri Muhyiddin Yassin pada 30 Mac lalu. -K! ONLINE


Aktiviti sukan, rekreasi digantung sementara
Oleh SUBKHI SUDARJI

6 Mei 2021, 8:18 pm
PUTRAJAYA – Sektor dan aktiviti sukan serta rekreasi termasuk fasiliti komersial, kemudahan awam dan kawasan terbuka digantung sementara bermula esok.
Kementerian Belia dan Sukan (KBS) memaklumkan, sidang khas Majlis Keselamatan Negara (MKN) dipengerusikan Perdana Menteri semalam memutuskan untuk menggantung sementara sektor dan aktiviti sukan dan rekreasi di kawasan-kawasan yang telah diisytiharkan sebagai kawasan Perintah Kawalan Pergerakan (PKP).
“KBS telah membawa beberapa cadangan untuk dibincang dan dipertimbangkan di peringkat Mesyuarat Jawatankusa Teknikal MKN dan sidang khas tersebut.
“Pertimbangan dan keputusan yang dibuat di peringkat ini adalah berdasarkan kepada penilaian risiko oleh Kementerian Kesihatan (KKM),” katanya dalam kenyataan akhbar, hari ini.
Katanya lagi, keputusan itu dibuat setelah mengambil kira cabaran dan perkembangan semasa demi kepentingan kesihatan awam selaras dengan hasrat membendung penularan wabak Covid-19 terutamanya di dalam komuniti.
“KBS yakin keputusan ini adalah bersifat sementara dan sentiasa menyokong usaha yang dijalankan KKM demi membendung penularan Covid-19 seterusnya melandaikan keluk jangkitan.

“Penilaian risiko oleh pihak berkuasa seperti KKM akan dibuat dari semasa ke semasa dan kebenaran bagi sektor atau aktiviti sukan dan rekreasi untuk dibenarkan beroperasi semula adalah menjadi komitmen utama KBS,” jelasnya.
Tambahnya lagi, Menteri Belia dan Sukan, Datuk Seri Reezal Merican Naina Merican, sentiasa memahami keresahan dan keperitan pihak penggiat sukan dan pemain industri khususnya operator fasiliti sukan dan rekreasi komersial yang terpaksa ditutup dengan keputusan terkini ini di kawasan PKP.
“Keputusan ini adalah bersifat sementara untuk sama-sama membantu kerajaan dalam usaha mengurangkan dan membendung penularan pandemik Covid-19 di dalam komuniti dan negara kita secara amnya,” ujarnya. – K! ONLINE


70,000 pelajar IPT mula pulang secara berperingkat esok
Oleh NUR SHARIEZA ISMAIL

6 Mei 2021, 7:58 pm
PUTRAJAYA – Kira-kira 70,000 pelajar institut pengajian tinggi (IPT) akan pulang ke rumah secara berperingkat sempena cuti perayaan, Hari Raya Aidilfitri bermula esok.
Menteri Pengajian Tinggi, Datuk Seri Noraini Ahmad berkata, pergerakan pelajar pulang ke rumah sempena cuti perayaan itu dibuat secara berperingkat sehingga 12 Mei depan.
“Angka ini lebih rendah daripada unjuran awal kementerian iaitu sebanyak 103,994 pelajar sebelum ini.
“Berdasarkan maklumat, jumlah keseluruhan pelajar di IPT adalah seramai 1.3 juta pelajar,” katanya menerusi hantaran di Facebook hari ini.
Terdahulu, Noraini berkesempatan membuat lawatan ke bilik gerakan KPT bagi melihat persiapan dan persediaan IPT untuk pergerakan esok.
Sehubungan itu, beliau berharap semua yang telah diatur akan berjalan dengan lancar.

“Kami di KPT mahu pelajar bukan sahaja dapat pulang ke rumah tetapi pulang ke rumah dalam keadaan sihat dan selamat,” katanya. – K! ONLINE


Vaksin AstraZeneca disahkan selamat buat masa ini
Oleh AFIFI HAFIZ MOHD NOR

6 Mei 2021, 8:32 pm
SEREMBAN – Kementerian Kesihatan (KKM) mengesahkan vaksin AstraZeneca selamat buat masa ini.
Menurut Menterinya, Datuk Seri Dr. Adham Baba, pihaknya sentiasa memantau kesan-kesan pemberian vaksin berkenaan dari semasa ke semasa.
Katanya, berdasarkan pemantauan pemberian vaksin yang sudah bermula itu disahkan selamat setakat ini.
“Buat masa ini kita tidak menerima laporan mengenai kemungkinan ada kesan sampingan terhadap vaksin AstraZeneca.
“Kita ada minta pakar-pakar hospital bersiap sedia sekiranya berlaku sebarang kesan sampingan kepada penerima,” katanya.
Beliau berkata demikian selepas membuat lawatan ke Pusat Penerimaan Vaksin (PPV) COVID-19, AMC Medical Clinic, di Seremban 2, di sini hari ini.

Sementara itu, katanya, program berkenaan berjalan lancar dan mampu untuk selesai lebih awal.
“Kami akan menerima 3.52 juta dos vaksin dari tiga pembekal bulan ini dan jumlahnya akan meningkat dalam beberapa bulan akan datang. Kami yakin bahawa kami dapat menjalankan program vaksinasi dengan lebih cepat.
“Saya dapat mengesahkan penghantaran vaksin tepat pada waktunya,” jelasnya.
Kira-kira 9.4 juta orang yang terdiri daripada warga tua, orang yang sakit kronik dan mereka yang kurang upaya akan menerima vaksin pada fasa kedua program ini. – K! ONLINE


Rendang dan lemang percuma buat individu raya berseorangan
6 Mei 2021, 7:09 pm
PETALING JAYA – Seorang wanita tular di Twitter setelah usaha murninya untuk memberi sumbangan rendang ayam dan lemang secara percuma kepada individu bujang yang beraya berseorangan kerana tidak dibenarkan rentas negeri, mendapat perhatian netizen.
Menerusi satu hantaran di Twitternya Rafiqah Umu Habibah Parok, 30, berkata, dia ingin memberikan rendang ayam dan lemang secara percuma pada malam raya nanti.
“Sesiapa yang bujang duduk di daerah Gombak dan tidak dapat balik ke kampung untuk beraya sebab tidak dibenarkan rentas negeri boleh mesej saya alamat dan nombor telefon.
“Saya tidak berniaga. Saya ikhlas mahu beri kepada individu bujang yang tdak dapat balik kampung dan duduk bersendirian. Jangan tanya harga berapa saya jual, saya tidak jual apa-apa,” ciapnya di Twitter.
Sementara itu, ketika ditanya mengapa berbuat demikian, dia menjelaskan kerana tidak mahu mana-mana individu berasa terasing dan sedih apabila tidak dapat pulang ke desa kerana merentas negeri masih lagi dilarang bagi sambutan Hari Raya Aidilfitri tahun ini.
“Kasihan mereka, saya faham perasaan beraya berseorangan tanpa keluarga di sisi, jadi saya berharap pemberian saya ini sedikit sebanyak dapat menceriakan mereka.

“Pada tahun ini rentas daerah juga tidak dibenarkan, saya berharap mereka terus tabah menghadapi saat-saat sukar ini,” katanya ketika dihubungi Kosmo! di sini hari ini.
Tambah Rafiqah Umu Habibah, dia hanya boleh mengagihkan makanan itu buat penduduk sekitar Gombak sahaja memandangkan dia yang tinggal di sana terpaksa patuh kepada prosedur operasi standard yang ditetapkan kerajaan.
“Saya akan mula mengagihkan kepada kesemua individu yang telah memberikan nama kepada saya, walaupun sumbangan dilihat tidak seberapa namun saya berharap ianya mampu membuat anda tersenyum di pagi raya,” ujarnya. – K! ONLINE


411 individu ingkar SOP PKP ditahan
Oleh LUQMAN RIDHWAN MOHAMED NOR

6 Mei 2021, 6:45 pm
PETALING JAYA – Seramai 411 individu ditahan semalam ekoran kesalahan ingkar prosedur operasi standard (SOP) Perintah Kawalan Pergerakan (PKP).
Menteri Kanan (Pertahanan), Datuk Seri Ismail Sabri Yaakob berkata, daripada jumlah tersebut, seramai 408 individu dikompaun manakala tiga lagi direman.
“Antara kesalahan direkodkan ialah gagal merekod butiran diri atau daftar masuk premis iaitu sebanyak 168 kes, tidak memakai pelitup muka (94), tiada penjarakan fizikal (61), aktiviti pusat hiburan (56) dan lain-lain (32).
“Kerajaan telah mengarahkan Polis Diraja Malaysia (PDRM) supaya meningkatkan pemantauan pematuhan SOP di negeri dan kawasan hotspot yang dikenal pasti di bawah sistem Hotspots Identification for Dynamic Engagement (HIDE),” katanya dalam satu kenyataan hari ini.
Sementara itu, Ismail Sabri berkata, Task Force Operasi Pematuhan yang diketuai PDRM telah melakukan 67,229 pemeriksaan semalam bagi memantau dan menguatkuasakan pematuhan SOP PKP.
“Seramai 4,205 Pasukan Pematuhan melibatkan 15,697 anggota telah membuat pemantauan di 4,580 pasar raya, restoran (4,845), kilang (2,253), bank (4,250), pejabat kerajaan (1,183) dan penjaja (3,789).

“Turut dipantau ialah pasar awam atau tani (2,082), tempat ibadah (3,353), tempat riadah (1,655), terminal pengangkutan darat (1,545), terminal pengangkutan air (332) dan terminal pengangkutan udara (104),” katanya.
Dalam pada itu, beliau berkata, seramai 14 pendatang asing tanpa izin (PATI) telah ditangkap manakala 11 buah kenderaan darat dirampas menerusi Op Benteng semalam.
“Sebanyak 144 buah bot atau kapal turut dikesan di perairan negara melalui lapan aktiviti penglihatan,” katanya yang turut memberitahu, sebanyak 282 Sekatan Jalan Raya telah dilaksanakan semalam. – K! ONLINE


Geng Nicky : ASP Baldev Singh bebas dengan jaminan polis
6 Mei 2021, 5:49 pm
PETALING JAYA – Pegawai penyiasat kanan polis, Asisten Superintendan (ASP) G S Baldev Singh yang disyaki mempunyai kaitan dengan ahli perniagaan dalam buruan, Nicky Liow Soon Hee atau ‘Geng Nicky’ dibebaskan dengan jaminan polis, semalam.
Peguam, Gobind Singh Deo yang mewakili Baldev Singh mengesahkan perkara itu ketika dihubungi Kosmo! sebentar tadi.
“Ya, anak guam saya dibebaskan dengan jaminan polis.
“Kita fail permohonan untuk beliau dibebaskan, dan semalam beliau sudah dibebaskan menerusi ikat jamin.
“Berikutan itu, kes menarik balik permohonan habeas corpus (penahanan salah) di Mahkamah Tinggi sudah ditetapkan pada 11 Mei ini,” ujarnya ringkas.
Terdahulu, Baldev Singh yang berusia 36 tahun ditahan polis mengikut Akta Kesalahan Keselamatan (Langkah-Langkah Khas) 2012 (SOSMA) kerana dipercayai mempunyai kaitan dengan ‘Geng Nicky’.

Bagaimanapun Mahkamah Tinggi Shah Alam diberitahu seorang pegawai kanan polis yang ditahan mengikut SOSMA kerana disyaki mempunyai kaitan dengan ‘Geng Nicky’ sudah dibebaskan.
Pada 30 April lalu, Baldev Singh telah memfailkan habeas corpus, dengan menamakan pegawai polis, Superintendan Amran Mohd. Jusin dan Ketua Polis Negara sebagai responden pertama dan kedua. – K! ONLINE


Anggota rela dilanggar pemandu BMW depan sekolah
Oleh MOHD YUNUS YAKKUB

6 Mei 2021, 5:55 pm
SHAH ALAM – Niat murni seorang anggota Jabatan Sukarelawan Malaysia (Rela) mengawal lalu lintas di hadapan sebuah sekolah menengah di Kota Kemuning di sini dibalas tindakan tidak sewajarnya apabila dikatakan dilanggar sebuah kereta mewah jenis BMW.
Insiden yang dipercayai berlaku pada 5.20 petang semalam itu tular di laman sosial menerusi video berdurasi 32 saat.
Berdasarkan video tersebut anggota Rela itu menahan kereta BMW itu susulan laluan dikatakan dijadikan sehala pada waktu kemuncak bagi menjaga keselamatan pelajar yang pulang ke sekolah.
Malah kedengaran dua suara kanak-kanak di dalam video itu yang menyatakan
“Dia (pemandu kereta) terlanggar kaki orang itu (anggota rela) dan oh my goodness (Oh Tuhanku),” jelasnya.
Beberapa pengguna laman sosial Facebook menyelar tindakan tersebut yang disifatkan keterlaluan.

“Harap pemandu itu dikenakan tindakan dan minta maaf kepada uncle (anggota rela),” jelas pengguna dengan nama Mona Mohd. Dan.
Sementara itu, Ketua Polis Daerah Shah Alam, Asisten Komisioner Baharudin Mat Taib ketika dihubungi Kosmo! mengesahkan pihaknya telah menerima laporan daripada anggota rela tersebut semalam.
“Kedua-dua pihak telah dipanggil ke Ibu Pejabat Polis Daerah (IPD) ini untuk dirakamkan keterangan dan siasatan lanjut masih dijalankan,” katanya. -K!ONLINE


Penerima BPR bakal terima RM180, RM300 dalam Jaringan Prihatin
Oleh NOR IDAYU BOSRO

6 Mei 2021, 6:08 pm
PUTRAJAYA – Bantuan sebanyak RM180 dan RM300 masing-masing dalam bentuk pakej peranti dan pelan data akan diberikan kira-kira 8.4 juta penerima Bantuan Prihatin Rakyat (BPR) menerusi menerusi Program Jaringan Prihatin.
Menteri Kewangan, Tengku Datuk Seri Zafrul Tengku Abdul Aziz berkata, pasangan penerima BPR yang mempunyai anak di bawah umur 18 tahun akan menerima bantuan sebanyak RM300 untuk pakej peranti atau RM180 pelan data untuk setahun.
Beliau berkata, pasangan yang tiada anak di bawah umur 18 tahun pula akan menerima bantuan sebanyak RM180 untuk pakej peranti atau RM180 pelan data untuk setahun.
“Penerima yang layak akan turut menikmati faedah tambahan daripada syarikat telekomunikasi yang mengambil bahagian dengan nilai keseluruhan RM1.5 bilion,” katanya menerusi Laporan LAKSANA yang dikeluarkan hari ini.
Beliau berkata, tempoh pendaftaran program Jaringan Prihatin dibuka dari 5 Mei hingga 31 Julai depan.
“Penerima yang layak boleh mendaftar dengan penyedia perkhidmatan pilihan mereka dan menyertai mana-mana pelan yang diiktiraf di bawah program ini,” katanya.

Semalam, Perdana Menteri, Tan Sri Muhyiddin Yassin melancarkan Program Jaringan Prihatin yang akan memanfaatkan kira-kira 8.4 juta rakyat daripada kumpulan B40 di negara ini. -K! ONLINE


Wisma Putra akan bawa rakyat Malaysia di India pulang
Oleh NOR IDAYU BOSRO

6 Mei 2021, 6:27 pm
PUTRAJAYA – Kerajaan akan melaksanakan misi repatriasi khusus bagi rakyat Malaysia termasuk Home Based Staff (HBS) serta tanggungan mereka daripada pelbagai agensi yang berada di wilayah utara dan barat India susulan gelombang kedua penularan pandemik Covid-19 yang membimbangkan di republik itu.
Menteri Luar, Datuk Seri Hishammuddin Tun Hussien, misi repatriasi itu akan dilaksanakan menggunakan pesawat sewaan khas dari Malaysia dalam masa terdekat sebaik urusan berkaitan termasuk kelulusan penerbangan daripada Kerajaan India diperoleh.
“Pesawat tersebut akan berlepas ke New Delhi dan Mumbai, India.
“Misi repatriasi kali ini tidak melibatkan wilayah selatan dan timur India memandangkan situasi di wilayah-wilayah berkenaan masih terkawal,” katanya dalam satu kenyataan di sini hari ini.
Hishammuddin berkata, rakyat Malaysia yang dibawa pulang menerusi misi ini diwajibkan menjalani ujian Covid-19 sebelum berlepas dan sebaik tiba.
Katanya, selain itu, mereka juga wajib menjalani kuarantin selama 14 hari di pusat kuarantin yang ditetapkan oleh kerajaan.

“Penting untuk saya tegaskan bahawa keputusan untuk melaksanakan misi repatriasi ini dibuat secara bersama melibatkan pelbagai agensi termasuk Agensi Pengurusan Bencana Negara (Nadma) dan Kementerian Kesihatan.
“Malah, keputusan ini turut mengambil kira maklumat hasil pemerhatian dan analisis yang dibuat oleh pejabat-pejabat Perwakilan Malaysia di India,” katanya.
Mengulas lanjut, Hishammuddin berkata, misi repatriasi itu merupakan usaha dan komitmen berterusan kerajaan dalam memastikan keselamatan dan kebajikan rakyat Malaysia di luar negara sentiasa dilindungi.
Menurutnya, misi yang sama pernah dilaksanakan oleh kerajaan semasa penularan pandemik Covid-19 pada tahun lalu melibatkan misi repatriasi dari Wuhan (China), Iran dan Itali.
Sehubungan itu, katanya, rakyat Malaysia di wilayah-wilayah utara dan barat India yang berhasrat untuk menyertai misi itu dinasihatkan untuk mendaftar dengan Suruhanjaya Tinggi Malaysia di New Delhi dan Konsulat Jeneral Malaysia di Mumbai melalui e-mel , selewat-lewatnya esok, pukul 5 petang waktu India.
Butiran seperti berikut:
Suruhanjaya Tinggi Malaysia, New Delhi
50-M, Satya Marg, Chanakyapuri
New Delhi, India
Telefon: +91-11-2415 9311 / +91-85-9555-0594
E-mel: [email protected]
Konsulat Jeneral Malaysia, Mumbai
5th Floor, Notan Classic Building,
24th Road, Off Turner Road
Bandra (W), Mumbai
Maharastra, India
Telefon: +91 22 2645 5751/5752
E-mel: [email protected]